KOMISSION PÄÄTÖS,

tehty 14 päivänä marraskuuta 1995,

yrityskeskittymän julistamisesta yhteismarkkinoille ja Euroopan talousalueesta tehdyn sopimuksen toimintaan soveltuvaksi (Asia N:o IV/M.603 - Crown Cork & Seal/CarnaudMetalbox) (Ainoastaan englanninkielinen teksti on todistusvoimainen) (ETA:n kannalta merkityksellinen teksti) (96/222/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon yritysten keskittymisen valvonnasta 21 päivänä joulukuuta 1989 annetun neuvoston asetuksen (ETY) N:o 4064/89 (1) ja erityisesti sen 8 artiklan 2 kohdan,

ottaa huomioon ETA-sopimuksen ja erityisesti sen 57 artiklan 1 kohdan,

ottaa huomioon 25 päivänä heinäkuuta 1995 tehdyn komission päätöksen aloittaa menettely tässä asiassa,

on antanut asianomaisille yrityksille tilaisuuden esittää näkemyksensä komission esittämistä väitteistä,

ottaa huomioon yrityskeskittymiä käsittelevän neuvoa-antavan komitean lausunnon (2),

sekä katsoo, että

Crown Cork & Seal Company, Inc. ilmoitti 23 päivänä kesäkuuta 1995 komissiolle ehdotetusta keskittymästä, jolla se hankkii yksinomaisen määräysvallan CarnaudMetalbox SA:ssa. Komissio teki päätöksen 25 päivänä heinäkuuta 1995 asetuksen (ETY) N:o 4064/89 6 artiklan 1 kohdan c alakohdan nojalla.

I. OSAPUOLET

(1) Crown Cork & Seal Company, Inc. (Crown), yhdysvaltalainen yritys, on monikansallinen metalli- ja muovipakkausten valmistaja, jonka tuotteisiin kuuluvat tölkit, pullot, korkit ja kannet (metalliset ja muoviset) sekä täyttö-, pakkaus- ja käsittelykoneet.

(2) CarnaudMetalbox SA (CMB), ranskalainen yritys, on maailman suurimpia pakkauksien valmistajia. Ryhmän toiminta keskittyy metalli- ja muovipakkauksiin ja se on elintarviketölkkien johtava valmistaja Europassa.

II. TOIMENPIDE

(3) Ilmoitetun sopimuksen osapuolet ovat Crown ja Compagnie Générale d'Industrie et de Participations (CGIP), jolla on 32 prosentin määräysvaltaan oikeuttava osuus CMB:stä, ja koska joillakin sen osakkeilla on kaksinkertainen äänivalta, sillä on tällä hetkellä 45 prosenttia kokonaisäänivallasta. Tämän sopimuksen mukaan Crown sitoutuu hankkimaan vähintään 51 prosenttia äänivallasta CMB:ssä ja CGIP sitoutuu myymään 32 prosentin määräysvaltaisen osuutensa Crownille.

(4) Tämän sopimuksen täytäntöönpano tapahtuu osana Ranskan pörssin osaketarjousta (Offre Publique d'Echange - OPE), jonka Crown käynnistää koko CMB:n kantaosakekannasta niin pian kuin se on käytännössä mahdollista.

(5) Tarjous tehdään kaikille CMB:n osakkaille samoilla ehdoilla. Kaikki osakkaat CGIP:tä lukuun ottamatta (joka on sitoutunut peruuttamattomasti ottamaan osakkeet) voivat valita, ottavatko CMB:n osakkeidensa vastikkeeksi rahaa vai Crownin osakkeita.

III. KESKITTYMÄ

(6) CGIP:llä on ollut jatkuvasti enemmistö CMB:n yhtiökokouksissa läsnä olleista äänistä. Vaikka CGIP:n kaksoisäänivaltaa ei siirretä Crownille, Crown saa kuitenkin määräysvallan: poistamalla CGIP:n kaksoisäänivallan mutta pitämällä kaikki muut tekijät ennallaan CGIP olisi äänestänyt [ . . . ] (3) prosentilla osakkeista vuoden 1993 yhtiökokouksessa (kaksoisäänivallallaan CGIP itse asiassa äänesti [ . . . ] (4)) ja [ . . . ] (5) äänistä vuoden 1994 yhtiökokouksessa (kaksoisäänivallalla CGIP:n osuus oli tuossa kokouksessa [ . . . ] (6) prosenttia). CGIP:n osuuden hankkiminen CMB:stä antaa siten Crownille yksinomaisen määräysvallan CMB:ssä.

(7) Se, että Crown hankkii yksinomaisen määräysvallan CMB:ssä, muodostaa keskittymän sulautumisasetuksen 3 artiklan 1 kohdan b alakohdan tarkoittamassa merkityksessä.

IV. YHTEISÖN / EUROOPAN TALOUSALUEEN LAAJUINEN ULOTTUVUUS

(8) Asianomaisilla yrityksillä on yhdessä yhteensä yli 5 000 miljoonan ecun suuruinen maailmanlaajuinen liikevaihto (Crownin liikevaihto vuonna 1994 oli 3 743 miljoonaa ecua ja CMB:n liikevaihto vuonna 1994 oli 3 781 miljoonaa ecua). Kummankin osapuolen yhteisön alueen liikevaihto on enemmän kuin 250 miljoonaa ecua (Crown 465 miljoonaa ecua ja CMB 2 954 miljoonaa ecua) eikä kumpikaan niistä saa enempää kuin kaksi kolmasosaa liikevaihdostaan yhdestä jäsenvaltiosta. Ilmoitetulla toimenpiteellä on siten yhteisön laajuinen ulottuvuus, ja se muodostaa ETA-sopimuksessa tarkoitetun tapauksen yhteistyöstä.

V. SOVELTUVUUS YHTEISMARKKINOILLE

MARKKINAT, JOIHIN ASIA VAIKUTTAA

Asian kannalta merkitykselliset tuotemarkkinat

(9) Molemmat yritykset toimivat pakkausteollisuudessa. Euroopan pakkausteollisuudessa kokonaisuudessaan on pakkaustuotteiden valmistusta metallista (pellistä ja alumiinista), muovista, lasista ja paperista.

(10) Komissio katsoo, että tämä toimiala ei muodosta yhtenäismarkkinoita, vaan jakaantuu useisiin markkinoihin. Tämä päätelmä perustuu käytettyjen pakkausmateriaalien eroihin ja pakkaustuotteen loppukäytön eroihin. Tämän päätöksen kannalta on tarpeen tutkia ainoastaan ilmoitetun toimenpiteen vaikutuspiiriin kuuluvia tuotemarkkinoita: peltisiä aerosolipakkauksia, elintarviketölkkejä, juomatölkkien repäisykansia ja juomapuollojen sulkijoita.

A. Peltiset aerosolipakkaukset

(11) Aerosolitölkkejä käytetään erityisten pakkaustarpeiden täyttämiseen monenlaisten tuotteiden kohdalla, mukaan lukien terveyden- ja kauneudenhoitotuotteet, elintarvikkeet (esimerkiksi kermavaahto), puhdistus- ja kotitaloustuotteet sekä lääke- ja autoteollisuuden tuotteet. Aerosolitölkkejä voidaan valmistaa pellistä tai alumiinista.

Osapuolten ilmoituksissa todetaan, että peltiaerosolitölkit ja alumiiniset aerosolitölkit kilpailevat samoilla markkinoilla. Ne esittävät myös, että aerosolipakkausten markkinat voivat sisältää myös monia muita pakkaustyyppejä kuin tölkit.

Tutkimustensa perusteella komissio päättelee, että peltisille aerosolitölkeille on erilliset merkitykselliset tuotemarkkinat, ja ettei kumpikaan vaihtoehtoinen pakkaus eivätkä alumiiniset aerosolitölkit kuulu näille markkinoille jäljempänä käsiteltävistä syistä.

1) Vaihtoehtoiset pakkaukset eivät kuulu samoille markkinoille kuin metalliset aerosolitölkit

(12) Vaihtoehtoisia pakkauksia käsiteltäessä jotkut komission tutkimuksissa haastatellut aerosolitölkkejä käyttävät asiakkaat (täyttäjät) totesivat, että freoneista käyty keskustelu on johtanut yrityksiin tuoda markkinoille vaihtoehtoisia tuotteita, kuten pumppusuihkeita ja PET-aerosolisäiliöitä. Vaihtoehtoisten ympäristöystävällisten ponneaineiden korvatessa freonin näistä yrityksistä on useimmissa tapauksissa luovuttu. Joitakin vaihtoehtoisia pumppusuihkeita on markkinoilla, mutta yksikään niistä ei ole ollut menestys. Alun alkaen niiden markkinaosuus oli sangen vähäinen, mutta tämä pienikin osuus on vähitellen kutistunut. Aerosolitölkkiasiakkaiden mukaan tämä kaupallisen menestyksen puute johtuu ensisijaisesti teknisistä puutteista (ei synny ohutta suihkua, tahroja aiheuttavien tippojen vaara, riittävän suihkevoiman puute) ja siitä, että loppukäyttäjät, kuluttajat, eivät hyväksyneet tuotetta. Lisäksi joissakin käyttötarkoituksissa pumppusuihke ei voi korvata aerosolitölkkiä (esimerkiksi kermavaahto). Tästä johtuen yksikään asiakas tai kilpailija ei todennut, että pumppusuihkeet kilpailevat aerosolitölkkien kanssa.

2) Peltisille aerosolitölkeille on erilliset markkinat

(13) Ylivoimainen enemmistö komission tiedusteluun vastanneista aerosolitölkkien käyttäjistä uskoo, että alumiiniset ja peltiset aerosolitölkit kuuluvat kaksille eri markkinoille. Komissio on asiasta samaa mieltä, ja sen kanta perustuu sen tekemiin tutkimuksiin sekä osapuolten sille toimittamien tietojen analyysiin, josta ilmeni, että

- toistaiseksi eräät rakenteelliset tekijät ovat johtaneet siihen, että peltisten aerosolitölkkien käyttäjät eivät siirry tai edes harkitse siirtymistä alumiinisiin aerosolitölkkeihin huolimatta näiden kahden tuotteen aikaisemmista hinnoista,

- peltisten aerosolitölkkien käyttäjät eivät harkitse siirtymistä alumiinitölkkeihin lähitulevaisuudessa, vaikka peltisten aerosolitölkkien hinta nousisi huomattavasti.

a) Eräät rakenteelliset tekijät ovat johtaneet siihen, että peltisten aerosolitölkkien käyttäjät eivät siirry alumiinisiin aerosolitölkkeihin

(14) Tutkimuksessa koottujen tietojen mukaan yksikään peltisten aerosolitölkkien käyttäjä ei ole koskaan siirtynyt alumiinitölkkeihin. Tämä johtuu monista jäljempänä eriteltävistä seikoista.

(15) Peltiset aerosolitölkit ovat huokeampia kuin alumiiniset aerosolitölkit. Hintaerot voivat vaihdella 5-200 prosenttia tuotetyypistä, painatuksesta, tuotantoerän koosta ja tölkin koosta riippuen. Mitä suurempi tölkin halkaisija on, sitä suurempi on alumiinitölkin hintalisä [paitsi tölkkien kohdalla, joilla on pieni halkaisija (alle 45 mm), jolloin voidaan teknisistä syistä käyttää ainoastaan alumiinitölkkejä]. Tämä hintaero on huomattava pienessäkin koossa (45-49 mm), jossa voidaan käyttää sekä pelti- että alumiinitölkkejä (erään suurasiakkaan mukaan hintaero tässä ryhmässä on noin 25 prosenttia).

Nämä hintaeroja koskevat arviot ovat yhdenmukaisia useimpien (varsinkin suurimpien) asiakkaiden ilmoitusten kanssa, jotka toteavat, että keskimääräinen hintaero näiden kahden tölkkityypin välillä on nykyisin 20-30 prosenttia ja on ollut useiden vuosien ajan noin 20 prosenttia.

(16) Hintaerot johtuvat ainoastaan osittain raaka-ainekustannusten eroista

Alumiinitölkkien valmistajat totesivat, että raaka-ainekustannusten ero - samankokoisten tölkkien kohdalla - olisi noin 30 prosenttia (pelti on 30 prosenttia halvempaa) ja että raaka-aineen hinta muodostaa vähintään 30 prosenttia painetun alumiinitölkin kokonaiskustannuksista.

Lisäksi alumiinitölkkien tuotannossa pääoman merkitys on suurempi kuin peltitölkkien tuotannossa; se vaatii pitempiä tuotantosarjoja ja sen vuoksi määrät vaikuttavat enemmän sen hintaan. Koska alumiinitölkkien tuottajat lisäksi ovat suhteellisesti erikoistuneet henkilökohtaisiin hoitotuotteisiin, niillä on erilainen tuoteyhdistelmä kuin peltitölkkien tuottajilla. Tämä merkitsee sitä, että alumiinitölkkien valmistajilla yleensä on pienemmät määrätyn sovelluksen tuotantosarjat, mikä osaltaan kasvattaa näiden kahden tuotteen keskimääräistä hintaeroa.

Lopuksi alumiinin kierrätyskustannukset ovat korkeammat kuin pellin. Esimerkiksi pellin kierrätyksestä Saksassa peritty maksu on ainoastaan noin 60 prosenttia alumiinin kierrätyksestä peritystä maksusta. Koska täyttäjät joutuvat yhä suuremmalta osin maksamaan kierrätyskustannukset, tämä tekijä voi vielä lisätä pellin ja alumiinin hintaeroa.

(17) Alumiinitölkit ovat peltitölkkejä kalliimpi tuote, mutta asiakkaat pitävät niitä myös soveliaampina aerosolitölkkeihin pakatuille korkeatasoisille tuotteilleen. Alumiinitölkit ovat kevyempiä ja metalli mahdollistaa paremman painojäljen kuin pelti; lisäksi ne valmistetaan yhtenä yhtenäisenä kappaleena. Siten alumiinitölkeissä ei ole sivu- tai pohjasaumoja kuten kolmiosaisissa peltisissä aerosolitölkeissä, joissa pienet vuodot ja saumojen ruostuminen ovat mahdollisia.

Tämän pellin ja alumiinin erilainen hinta-laatusuhde selittää, miksi kumpaakin tuotetta mieluiten käytetään perinteisesti eri tarkoituksiin. Aerosolitölkkien kotitalous- ja teollisuussovelluksia, joiden kohdalla hinta on ratkaiseva tekijä, on tehty ylivoimaisesti eniten pellistä (pelti on raaka-aineena noin 90 prosentissa kaikista kotitalous- tai teollisuustuotteiden kohdalla käytetyistä tölkeistä). Sitä vastoin henkilökohtaiset hoitotuotteet, joiden kohdalla ulkonäkö on tärkeä, pakataan pääosin alumiinitölkkeihin (60-70 prosenttia). Markkinoiden yläpäässä olevat sovellukset (esimerkiksi lääkkeet ja hajuvedet) pakataan vielä yleisemmin alumiinitölkkeihin (lääkkeistä 85 prosenttia ja hajuvesistä 95 prosenttia).

(18) Aerosolitölkkiasiakkaat voivat siirtyä täyttötoiminnassaan alumiinitölkeistä peltitölkkeihin käyttämällä samoja täyttölaitteita ja tekemällä pieniä muutoksia täyttölinjoihin.

(19) Jotkut asiakkaat kuitenkin ilmaisivat, että siirtyminen pellistä alumiiniin merkitsee useita muutoksia suorien siirtymiskustannusten lisäksi (on olemassa viitteitä siitä, että nämä kustannukset ovat noin 2-3 prosenttia). Siirtyminen vaatii myös täyttöprosessin uudelleenjärjestelyjä sekä muutosta käytettävässä käsittely- ja kuljetusjärjestelmässä (peltitölkeille käytetään magneettikuljettimia, mikä säästää kustannuksia, kun taas alumiinitölkeille tarvitaan aivan erilainen kuljetin). Siirtymisen toteuttaminen vie pari vuotta. Tämän vuoksi päätös vaihtaa tölkkien raaka-ainetta on huomattava keskipitkän aikavälin strateginen päätös.

b) Alumiinitölkit ja peltitölkit eivät ole toisiaan korvaavia vaihtoehtoja

(20) Nämä tekijät selittävät, miksi erään alumiinitölkkien tuottajan mukaan aiemmat vaihtelut alumiinitölkkien hinnassa (toisin kuin pelti, alumiini on usein suurten hinnanvaihteluiden kohteena) eivät ole saaneet peltitölkkien käyttäjiä siirtymään alumiinitölkkeihin.

Tämä viittaa näiden kahden tuotteen väliseen pitkäaikaiseen, alhaiseen hintojen ristijoustoon, minkä vahvistavat komission tekemän asiakastutkimuksen tulokset sekä osapuolten antamat tiedot ja aikaisempi markkinakäyttäytyminen.

(21) Käytännöllisesti katsoen kaikki asiakkaat totesivat, että ne eivät ole koskaan siirtyneet peltisistä aerosolitölkeistä alumiinisiin aerosolitölkkeihin (riippumatta alumiiniaerosolitölkkien hintojen vaihtelusta) ja että ne eivät harkitse siirtymistä lähitulevaisuudessa, paitsi jos peltisten aerosolitölkkien hinta nousee hyvin huomattavasti (ks. asian käsittelyä jäljempänä).

Lisäksi enemmistö asiakkaista ilmoitti, että edellä a kohdassa eritellyistä syistä ne käyttävät alumiinia ainoastaan silloin, kun se on välttämätöntä joko teknisten vaatimusten vuoksi tai sen vuoksi, että asiakkaat eivät hyväksy peltiä johonkin erityissovellukseen. Kuitenkin useat tekniset parannukset pellin laadussa ovat vaikuttaneet yksisuuntaiseen siirtymiseen alumiinista peltiin (viimeaikaiset parannukset pellin laadussa ovat antaneet tuotteelle paremman suojan ruostetta vastaan ja tehneet saumakohdat vähemmän näkyviksi).

(22) Nykyisin peltiä käyttävät asiakkaat ilmoittivat, että ne harkitsevat siirtymistä alumiiniin, jos alumiinisten aerosolitölkkien ja peltisten aerosolitölkkien hinnan ero laskee nollaan tai lähelle sitä. Asiakkaat myös ilmoittivat, että jos alumiinisten tölkkien hinta olisi sama kuin peltisten tölkkien, peltiset olisivat silti kokonaiskustannukset huomioiden halvempia, koska niiden kierrätyskustannusten ovat pienemmät. Tästä syystä eräät asiakkaat ilmoittivat komissiolle edellytyksenä siirtymiselle (tai takaisinsiirtymiselle) alumiinisten tölkkien käyttöön olevan, että alumiinisten tölkkien hinnan tulisi olla kierrätyskustannusten takia alhaisempi kuin peltisten tölkkien (eräs asiakas ilmoitti 15 prosenttia).

Tämän takia perinteisesti peltiä tölkkeihin käyttävät asiakkaat kuin myös asiakkaat, jotka viime aikoina ovat siirtyneet alumiinisista tölkeistä peltisiin tölkkeihin, totesivat, että ainoastaan peltisten tölkkien huomattava hinnankorotus saisi ne siirtymään (tai siirtymään takaisin) alumiinisiin tölkkeihin. Asiakkaat ilmoittivat käyttämiensä tölkkien koosta riippuen, että ne harkitsisivat ainoastaan siirtymistä, jos hinnankorotus olisi 15 prosentista (alin kyselyssä ilmoitettu luku) 100 prosenttiin (korkein ilmoitettu luku), jolloin ilmoitettujen lukujen keskiarvo oli 43 prosenttia.

Komission tekemä asiakaskysely viittaa siten pitkäaikaiseen alhaiseen hintajoustoon alumiinisten ja peltisten tölkkien välillä.

(23) Myös osapuolten toimittamista tiedoista tehty selvitys viittaa alhaiseen hintajoustoon.

Osapuolet toimittivat komissiolle tiedot alumiinisten ja peltisten aerosolitölkkien vuotuisista kulutusmääristä alkaen vuodesta 1986 sekä vuotuisesta hintakehityksestä alkaen vuodesta 1987 molemmista tuotetyypeistä Italiasta. Nämä luvut eivät osoita tuotteiden hintojen kehittyneen samansuuntaisesti eivätkä ne osoita huomattavaa nousua (tai laskua) kummankaan tuotteen kysynnässä toisen tuotteen hinnan nousun (tai laskun) seurauksena. Vaikka nämä tiedot koskevat ainoastaan Italiaa, osapuolet eivät esittäneet syytä, miksi joustot Italiassa olisivat erilaiset kuin muualla Euroopassa, sillä osapuolet ja komissio ovat yhtä mieltä siitä, että markkinat ovat koko Euroopan laajuiset.

(24) Myös aiempien markkinareaktioiden selvittäminen viittaa alhaiseen hintajoustoon.

Ainoastaan Italian markkinareaktioihin perustuen osapuolet kuitenkin myönsivät, että tuotemarkkinoihin tulee sisällyttää sekä pelti- että alumiinituotteet. Ne totestivat, että Italiassa alumiiniaerosolitölkkien hinnan 35 prosentin nousu vuonna 1988 johti siihen, että kulutettujen alumiinitölkkien määrä laski 144,5 miljoonasta tonnista 62,3 miljoonaan tonniin (toisin sanoen 82,2 miljoonan tonnin laskuun) vuosina 1987-1989. Sillä välillä peltitölkkien määrä kasvoi ainoastaan 5,5 miljoonaa tonnia (58,4 miljoonasta tonnista 63,9 miljoonaan tonniin). Komissio ei katso tämän esimerkin liittyvän käsiteltävään asiaan, koska siinä keskitytään siihen, ovatko alumiinitölkkien käyttäjät, ja millä edellytyksillä, korvanneet alumiiniset tölkit peltisillä. Yritysten sulautuminen koskee kuitenkin ainoastaan kahta peltitölkkien tuottajaa. Ainoastaan peltisten aerosolitölkkien hintojen nousua seuraava alumiiniaerosolitölkkien kysynnän kehitys on pätevä indikaattori markkinoiden määrittelemiseksi tässä asiassa. Vaikka oletetaan, että osapuolten ehdottomalla testillä on jotain merkitystä, se johtaa kuitenkin päätelmään, että pellin ja alumiinin välinen hinnan ristijousto on alhainen. Itse asiassa osapuolten esittämät luvut osoittavat, että ainoastaan hyvin pieni osa alumiinitölkkien käyttäjistä, jotka lopettivat tämän tuotteen käytön (noin 6 prosenttia), on palannut peltitölkkeihin (toisin sanoen hyvin alhainen hinnan ristijousto, 0,16).

c) Päätelmä

(25) Edellä esitetyn tuloksena voidaan päätellä, että menneisyydessä peltitölkkejä ei ole korvattu alumiinisilla aerosolitölkeillä eikä tällaista korvaussuhdetta voida odottaa tulevaisuudessakaan pienten, mutta merkityksellisten peltiaerosolitölkkien hinnannousujen yhteydessä. Sekä aiempien markkinatietojen selvittely että komission markkinatutkimuksen tulokset osoittavat, että ainoastaan erittäin suuri peltisten aerosolitölkkien hinnannousu (ks. edeltä) voi saada asiakkaat siirtymään alumiinin käyttöön.

(26) Edellä esitetyn perusteella komissio ei voi hyväksyä osapuolten esitystä, että on olemassa ainoastaan yhdet aerosolitölkkien markkinat, jotka sisältävät sekä peltiset että alumiiniset aerosolitölkit. Sekä kysyntä- että tarjontatekijät osoittavat, että pellin ja alumiinin välillä ei ole suoraa kilpailua. Sen vuoksi komissio päättelee, että peltisten aerosolitölkkien markkinat ovat erilliset, merkitykselliset tuotemarkkinat.

B. Elintarviketölkit

(27) Komissio hyväksyy osapuolten esittämän metallisten elintarviketölkkien merkityksellisten markkinoiden määritelmän.

(28) Eivät osapuolet eivätkä ulkopuoliset odota elintarviketölkkien korvautuvan suuremmassa määrin muovi- tai lasiastioilla. Tämä ei ole ristiriidassa sen seikan kanssa, että lopullisten kuluttajien kansalliset mieltymykset vaihtelevat, mistä syystä jotkin tuotteet pakataan miltei yksinomaisesti yhteen materiaaliin eräissä jäsenvaltioissa.

(29) Elintarviketölkit voivat olla kolmi- tai kaksiosaisia. Suurin osa tehdään pellistä, ja alumiinitölkit muodostavat ainoastaan hyvin pienet elintarviketölkkien erityismarkkinat. Kolmiosainen (ylhäältä avoin) tölkki valmistetaan pellistä taittamalla sivut ja liittämällä niihin erillinen pohjakappale. Kaksiosaiset tölkit, joissa pohja on tölkin kiinteä osa, voidaan valmistaa joko pellistä tai alumiinista. Kumpaankin tölkkityyppiin valmistaja toimittaa myös kansikappaleen, jonka pakkaaja sitten kiinnittää paikalleen. Osapuolten ainoa päällekkäinen toiminta-alue on kolmiosaisten tölkkien kohdalla.

(30) Kolmiosaiset ja kaksiosaiset tölkit kilpailevat keskenään yhtenäisillä markkinoilla seuraavista syistä:

- Kysyntäpuolella kolmiosaiset ja kaksiosaiset tölkit ovat merkittävässä määrin toisensa korvaavia, sillä useimpiin käyttötarkoituksiin voidaan käyttää kumpaakin. Pakkaajan on tehtävä ainostaan hyvin pieniä kertakäyttöisiä muutoksia täyttölinjoihinsa, jos tölkkityyppiä halutaan vaihtaa. Poikkeuksen muodostavat eräät hedelmät, joita ei voida pakata kaksiosaisiin tölkkeihin, sekä jotkut kalatuotteet, joita pakataan ainoastaan kaksiosaisiin tölkkeihin. Lisäksi kaksiosaisia tölkkejä voidaan valmistaa ainoastaan 500 millilitran kokoon saakka.

- Hinnan ristijousto näyttää olevan suuri. Lähes kaikki elintarviketölkkien tuottajat samoin kuin useimmat asiakkaat totesivat, että jo hyvin pieni toisen tuotteen hinnankorotus saa asiakkaat siirtymään kolmiosaisista kaksiosaisiin tölkkeihin tai päinvastoin.

C. Juomatölkkien kansikappaleet

(31) Juomatölkkien kansikappaleet ovat juomatölkin yläosia. Vaikka tölkki itse voi olla joko peltinen tai alumiininen, kansikappaleet tehdään yleensä alumiinista. Tölkkien valmistajat tuottavat ja myyvät suurimman osan (yli 90 prosenttia) yhdessä tölkin kanssa eikä erillisinä osina. Sekä osapuolten että ulkopuolisten mukaan kysyntäpuolella ei ole korvaavia tuotteita eikä tölkin kansikappaleiden valmistuksessa käytettäville laitteille ole muuta käyttöä. Siten tölkkien kansikappaleita voidaan pitää erillisinä tuotemarkkinoina.

D. Juomapullojen sulkimet

(32) Kumpikin osapuoli toimii myös seuraavien kolmenlaisten juomapullojen sulkimien tuottajina: 1) metalliset kruunukorkit, 2) langalliset muovisulkimet, 3) alumiiniset pullonkorkit. Kysyntäpuolella pullon malli sanelee sen, millaista suljintyyppiä käytetään. Sulkimen vaihto vaatii myös muutoksia pullon malliin sekä täyttölinjaan, mikä johtaa alhaiseen lyhyen aikavälin hintojen ristijoustoon. Tarjontapuolella taas erilaiset valmistustekniikat ja -laitteet ovat tarpeen erityyppisten suljinten tuotannossa. Siten ei ole mahdollista siirtyä nopeasti yhden tuotteen tuotannosta toisen tuotteen tuotantoon ilman lisäinvestointeja.

1) Metalliset kruunukorkit

(33) Metalliset kruunukorkit ovat perinteisiä rypytettyjä "pullonkorkkeja", jotka yleensä tehdään tinattomasta teräksestä (vaikka joissakin sovelluksissa käytetään peltiä) ja joihin lisätään muovi- tai korkkisisus. Niitä käytetään pääasiallisesti olutpulloissa (noin 90 prosenttia käytöstä) sekä hiilihapotettujen juomien pulloissa. Kruunukorkkeja käytetään ainoastaan lasipulloissa, joissa on erityinen langaton kaulamalli.

Huomattavalla osalla markkinoista lasipullot ovat palautuspulloja ja pakkausyritysten on pidettävä huomattavaa pullovarastoa tuotannossaan. Tämän vuoksi mikä tahansa muutos sulkimessa vaatii sekä investoinnin uuteen pullomalliin että tarpeettomaksi käyvän pullovaraston muodostamien kustannusten kantamista. Langattomissa lasipulloissa säilytettävien hiilihapotettujen juomien osalta ei metalliset kruunukorkit korvaavaa tuotetta juuri ole. Nämä tekijät johtavat alhaiseen hintojen ristijoustoon. Siksi metalliset kruunukorkit muodostavat erilliset merkitykselliset tuotemarkkinat.

2) Alumiiniset ja langalliset muoviset juomapullon sulkimet

(34) Muovisia juomapullojen sulkimia käytetään sekä hiilihapotettujen että hapottomien juomien kohdalla niin lasi- kuin muovipullojenkin sulkimina. Sulkimia on useita eri tyyppejä - yksi- ja kaksiosaisia - käytettävän pullon tyypistä ja sen sisällöstä riippuen. Korkin valintaan vaikuttaa suuresti asiakkaan tekemä pullovalinta, ja korkki suunnitellaan asiakkaan pulloon sopivaksi.

Muovisulkimien valmistukseen käytettävää laitteistoa voidaan käyttää erilaisten langallisten muovisulkimien valmistamiseen, mutta sillä ei voida tehdä muunlaisia sulkimia, kuten esimerkiksi alumiinikorkkeja.

(35) Alumiiniset pullonsulkimet ovat langallisia korkkeja, joilla suljetaan sekä alkoholi- että alkoholittomien juomien lasi- ja muovipulloja. Vaikka alumiinikorkkien eri koot ja mallit edellyttävät joitakin pieniä tuotantolaitteiden eroja, kaikkien alumiinikorkkien valmistamiseen tarvittava peruslaitteisto on sama. Prosessi alkaa alumiinilevyn päällystyksestä ja painamisesta. Sitten levy siiryy leikkuriin, jonka jälkeen alumiini puristetaan korkin muotoon.

(36) Vaikka alumiiniset ja langalliset muovisulkimet voivat vastata samoihin sulkemistarpeisiin, monet tekijät osoittavat, että tuotteet kuuluvat erillisille merkityksellisille tuotemarkkinoille: a) tuotantolaitteisto ja tekniikka ovat erilaiset, b) alumiinin muoviin nähden edullisemmasta hinnasta huolimatta (alumiinin hinta on noin 10 prosenttia alhaisempi) asiakkaat (pakkaajayritykset) käyttävät mieluummin muovia ja ovat halukkaita maksamaan enemmän välttääkseen asiakkaiden valitukset sormien leikkautumisesta alumiinin teräviin reunoihin, ja c) historiallisista ja markkinointisyistä ainakin yksi juomaryhmä - alkoholijuomat - suljetaan etupäässä alumiinisulkimin.

Koska toimenpide ei johda määräävän markkina-aseman syntymiseen tai sellaisen vahvistumiseen, vaikka muovi- ja alumiinipullonkorkeilla olisi erilliset markkinat, voidaan jättää avoimeksi, onko näillä kahdella korkkityypillä yhteiset vai erilliset markkinat.

Maantieteellisesti merkitykselliset markkinat

A. Peltiset aerosolitölkit

(37) Osapuolet esittävät ilmoituksessaan, että tätä keskittymää arvioitaessa maantieteellisesti merkityksellinen markkina-alue on "vähintään koko yhteisön alue". Komission mielestä maantieteellisesti merkityksellisenä markkina-alueena on pidettävä koko ETA-aluetta jäljempänä esitetyistä syistä.

(38) Osapuolet ja kilpailijat tai haastatellut asiakkaat eivät ilmoittaneet merkittävää tuontia ETA-alueelle. Ainoastaan yksi asiakas ilmoitti hyvin pienestä tuonnista T Osekin tasavallasta. Sitä vastoin yksi suuremmista asiakkaista ilmoitti epäonnistuneista yrityksistä hankkia tuotteita Itä-Euroopasta, jossa eteen tuli monimutkaisia logistiikkaongelmia, joustamattomuus tilausten vastaanottamisessa, laadulliset puutteet ja vaikeudet teknisten vaatimusten täyttämisessä. Lisäksi komission tutkimuksessa vastanneista kilpailijoista käytännössä yksikään ei ilmoittanut peltisten aerosolitölkkien vientiä ETA:n ulkopuolelle, kun taas ympärysmitaltaan pieniä alumiinisia aerosolitölkkejä viedään huomattavia määriä säännöllisesti ETA:n ulkopuolelle.

(39) Useat asiakkaat ilmoittivat, että tarjonnan läheisyys on tärkeä laadullinen kilpailuetu muun muassa kuljetuskustannusten, toimitusajan, asiakkaiden painotekstien teknisen valvonnan, säännöllisten ja oikeaan aikaan tapahtuvien toimitusten ja muiden logistiikkaan liittyvien näkökohtien vuoksi. Näiden tekijöiden tärkeydestä huolimatta enemmistö sekä kilpailijoista että asiakkaista, mukaan lukien ne, joita lainattiin edeltä, oli sitä mieltä, että tarjonnan läheisyys ei ole riittävä syy maantieteellisesti kapeiden markkinoiden määrittelemiseen. Siten ne katsovat markkinoiden olevan yleiseurooppalaiset. Lisäksi osapuolten ja kilpailijoiden todellisten toimitusten erittely osoittaa, että kaikki yritykset lähettävät tuotteitaan useisiin jäsenvaltioihin (joissakin tapauksissa toimituksia jopa kymmeneen jäsenvaltioon yhdeltä tehtaalta). Osapuolten mukaan 5 prosentin hinnankorotus laajentaa keskimääräisen kuljetusetäisyyden 1 000 kilometriin.

(40) Edellä esitetyn analyysin perusteella komissio päättelee, että maantieteellisesti merkitykselliset markkinat tämän keskittymän peltisten aerosolitölkkien markkinoille aiheuttaman vaikutuksen arvioinnissa muodostaa koko ETA-alue.

B. Elintarviketölkit

(41) Osapuolet esittivät ilmoituksessaan, että elintarviketölkkien maantieteellisesti merkityksellinen markkina-alue on koko yhteisö. Tämä arvio ei vastaa mielipidettä, jonka esitti suurin osa kilpailijoista, joiden mielestä elintarviketölkkimarkkinat ovat kansalliset. Asiakkaiden vastaukset eivät olleet yhtä yhdenmukaisia: vaikka eräät asiakkaat pitivät elintarviketölkkimarkkinoita eurooppalaisina, ilmoitti huomattava osa asiakkaista, että markkinat ovat kansalliset tai että kilpailu on paikallista. Useimpien asiakkaiden toimittamia tietoja ja tosiseikkoja myynnistä ja toimituksista vastaa ennemminkin toteamus, että on sekä kansallisia että rajojen yli ulottuvia alueellisia markkinoita, kuten jäljempänä osoitetaan.

Tutkimustensa tulosten perusteella komissio katsoo, että Euroopan markkinat eivät ole maantieteellisesti merkitykselliset markkinat. Tämä arvio perustuu kaikkien saatujen tietojen analyysiin, mukaan lukien elintarviketölkkien korkeat kuljetuskustannukset, huomattavat hintaerot eri jäsenvaltioissa, erilaiset tölkkejä koskevat normit ja tarve olla lähellä asiakkaita. Yhdessä nämä tekijät viittaavat kansallisten markkinoiden tai tietyissä tapauksissa rajojen yli ulottuvien alueellisten markkinoiden esiintymiseen, kuten jäljempänä kuvataan.

1) Kuljetuskustannukset

(42) Elintarviketölkit ovat suurempia kuin aerosolitölkit ja kuljetuskustannusten osuus tuotteen koko arvosta on suurempi. Sen vuoksi näiden tölkkien kuljetusetäisyys on pienempi kuin aerosolitölkkien. Osapuolet ilmoittivat tällä hetkellä taloudellisesti kannattavan kuljetusetäisyyden olevan alle 500 kilometriä. Useimpien kilpailijoiden mukaan tämä etäisyys on noin 300 kilometriä. Jotkut eteläeurooppalaiset elintarviketölkkien tuottajat maista, joiden valuutta on devalvoitu, kuljettavat kauemmaksi, enintään 800 kilometrin päähän. Jos markkinahinnat nousevat 5 prosenttia, suurin kuljetusetäisyys kasvaa pelkästään kuljetuskustannusten perusteella 700 kilometriin (suurimmalle osalle tölkkiko'oista) tai jopa 1 000 kilometriin (ainoastaan pienille tölkeille).

2) Tarve olla lähellä asiakkaita

(43) Asiakasläheisyyden tarve on suuri. Elintarviketölkkeihin pakattavat tuotteet ovat helposti pilaantuvia ja ne täytyy usein pakata välittömästi sadonkorjuun jälkeen. Siksi asiakkaat vaativat oikeaan aikaan tapahtuvia toimituksia ja ehdotonta luotettavuutta.

Tätä vaatimusta vahvistaa elintarviketeollisuudessa aloitettu "just-in-time"-tuotanto, joka vaatii, että elintarviketölkkejä täytyy toimittaa useita kertoja päivässä tietyin välein logistiikkaan liittyvistä syistä. Tämän vuoksi jotkut asiakkaat ilmoittivat, että he eivät voi pitää toimittajaa luotettavana, jos se ei sijaitse lähellä heidän täyttötoimintojaan (luvut vaihtelivat 50 kilometristä isojen tölkkien kohdalla 300 kilometriin pienten tölkkien kohdalla).

Lisäksi asiakkaat vaativat nopeaa ja oikeaan aikaan tapahtuvaa teknistä huoltoa tölkintoimittajiltaan. Parhaana sesonkiaikana jo muutaman tunnin kestävä tuotannon seisominen on erittäin kallista tuotteiden pilaantumisvaaran vuoksi. Tölkintoimittajan on sen vuoksi pystyttävä tekemään tarvittavat huollot muutamassa tunnissa.

Päivittäin käytettävien tölkkien valtavan määrän vuoksi toimittajat, jotka eivät sijaitse lähellä asiakasta, tarvitsevat lisävarastoja ja huoltotiloja, joista aiheutuvat kustannukset on lisättävä kuljetuskustannuksiin. Siten tölkintuottajan on kannattavaa toimittaa tehtaastaan kaukana sijaitsevalle alueelle ainoastaan, jos se saa asiakkaalta huomattavan ja pitkäaikaisen ostositoumuksen, jonka perusteella se voi perustaa nämä tarvittavat huoltotilat.

Tämä läheisyyden tarve heijastuu nykyisissä tehtaiden sijaintipaikoissa, jotka ovat levinneet ympäri ETA-aluetta. ETA-alueella on yli 40 tölkkitehdasta ja useimmissa jäsenvaltioissa on useampi kuin yksi tehdas.

3) Erilaiset tölkkejä koskevat normit

(44) Markkinoiden eurooppalaistamisen esteenä ovat myös erilaiset elintarviketölkkien kokoja koskevat normit eri maissa, mikä estää rajat ylittävän kaupan. Näistä rajoituksista voidaan kuitenkin päästä eroon, jos suuret asiakkaat suostuttelevat naapurimaan tuottajat muuttamaan tuotantolinjaa siten, että tölkit vastaavat asiakkaan normeja.

4) Huomattavat hintaerot jäsenvaltioiden kesken

(45) Eurooppalaisia markkinoita vastaan sotivat myös huomattavat ja kestävät jäsenvaltioiden väliset hintaerot. Elintarviketölkit ovat halvimpia Espanjassa ja Italiassa, kun taas vertailukelpoisen tölkin hinta Saksassa ja Itävallassa on jopa 30 prosenttia korkeampi.

5) Päätelmä

(46) Ottaen huomioon edellä mainitut tekijät komissio ei voi hyväksyä osapuolten ilmoitusta, että tämän keskittymän arvionnissa elintarviketölkkien maantieteellisesti merkitykselliset markkinat ovat Euroopan markkinat. On tekijöitä, jotka viittaavat voimakkaasti siihen, että markkinat ovat yleensä kansalliset tai rajojen yli ulottuvat alueelliset markkinat. Todellisten kuljetusetäisyyksien analyysin samoin kuin komission saamien vastausten perusteella voidaan tunnistaa seuraavat yksittäisten jäsenvaltioiden rajojen yli ulottuvat alueelliset markkinat: Espanja ja Portugali; Yhdistynyt kuningaskunta ja Irlanti; Belgia, Alankomat ja Luxemburg.

(47) Espanjassa ja Portugalissa on yli 15 elintarviketölkkitehdasta, jotka kaikki välimatkojen perusteella voivat kilpailla keskenään. Kuljetusetäisyydet ja tehtaiden sijaintipaikat osoittavat, että espanjalaiset tuottajat voivat toimittaa Portugalin markkinoille ja portugalilaiset tuottajat voivat toimittaa Espanjan markkinoille. Tuonti näille markkinoille on merkityksetöntä.

(48) Yhdistyneessä kuningaskunnassa ja Irlannissa Crown omistaa Irlannin ainoan elintarviketölkkitehtaan ja CMB:llä on kuusi tehdasta Yhdistyneessä kuningaskunnassa. Yhdistyneestä kuningaskunnasta viedään kuitenkin säännöllisesti Irlantiin ja suurimmat brittiläiset kilpailijat ovat ilmoittaneet, että nämä kaksi jäsenvaltiota muodostavat niiden mielestä yhden markkina-alueen. Yli 90 prosenttia näillä markkinoilla käytetyistä elintarviketölkeistä on omalla alueella vamistettuja. Komission tutkimuksen mukaan pieni mutta merkityksellinen hinnankorotus ei todennäköisesti muuta tilannetta.

(49) Belgia, Alankomaat ja Luxemburg muodostavat myös yhden maantieteellisen markkina-alueen, jossa toimitukset rajojen yli ovat yleisiä. Osapuolet ilmoittivat, että Benelux-maihin keskittyvillä alueellisilla markkinoilla on otettava huomioon kilpailijat Saksassa ja Ranskassa.

Komission tutkimuksen tulokset osoittavat, että Pohjois-Ranskassa ja Länsi-Saksassa sijaitsevat yritykset toimittavat nykyisin säännöllisesti Benelux-maihin (Benelux-maiden tuottajat toimittavat Saksassa oleville lähialueilla paljon pienemmässä määrin), kun taas toimitukset Ranskaan ovat harvinaisia; 93 prosenttia Ranskassa käytetyistä elintarviketölkeistä on valmistettu Ranskassa. Koska toiminta ei edes maantieteellisesti kapeilla markkinoilla (Benelux) johda hallitsevan aseman syntymiseen tai vahvistumiseen, voidaan jättää avoimeksi, pitääkö maantieteeellisesti merkityksellisen markkina-alueen sisältää osa Pohjois-Ranskaa ja Länsi-Saksaa.

C. Juomatölkkien kansikappaleet ja pullonsulkimet

(50) Koska juomatölkkien kansikappaleet, metalliset kruunukorkit, langalliset muovisulkimet ja alumiiniset pullonsulkimet voidaan pakata tiiviisti, on kuljetuskustannusten osuus tuotteen arvosta pieni, ja niitä voidaan sen vuoksi kuljettaa edullisesti koko yhteisön alueelle. Esimerkiksi Crown toimittaa juomatölkkien kansikappaleita yhdeltä ainoalta tehtaalta Irlannista koko yhteisöön. Myös kilpailijat toimittavat juomatölkkien kansikappaleita koko Euroopan unionin alueelle samoin kuin Itä-Eurooppaan, Turkkiin ja Pohjois-Afrikkaan. Metallikorkkeja toimitetaan koko Euroopan unioniin; Crown toimittaa Espanjasta Hollantiin ja yhteisössä sijaitsevilta tehtailtaan Lähi-Itään. Samoin langallisia muovisulkimia ja alumiinisia pullonsulkimia toimitetaan koko yhteisön alueelle.

Sekä osapuolet että kilpailijat ilmoittivat pitävänsä Eurooppaa näiden tuotteiden maantieteellisesti merkityksellisenä markkina-alueena. Edellä kuvailtujen toimitusten ja teollisuuden arvioiden mukaan markkina-alue on koko ETA.

Kilpailun arviointi

A. Peltiset aerosolitölkit

(51) Suurin osa komission tiedusteluun vastanneista asiakkaista ilmaisi huolestuneisuutensa siitä, että keskittyminen ja siitä seuraava uuden yrityskokonaisuuden suuri markkinaosuus haittaavat kilpailua peltisten aerosolitölkkien markkinoilla.

(52) Useimmat peltisten aerosolitölkkien valmistajat ovat myös ilmaisseet huolestuneisuutensa ehdotetun toimenpiteen mahdollisista kilpailunvastaisista vaikutuksista markkinoihin. Ne huomauttavat erityisesti, että sulautumisen ansiosta uusi yrityskokonaisuus voi hyödyntää monia laadullisia kilpailuetuja, jotka yhdistettynä sen suureen markkinaosuuteen saattavat antaa uudelle yrityskokonaisuudelle vallan "sulkea pois kilpailu", kuten eräs kilpailija asian ilmaisi.

(53) Komissio tuli seuraavista syistä siihen tuloksen, että toimenpide synnyttää määräävän markkina-aseman peltisten aerosolitölkkien markkinoilla:

1) Keskittymästä seuraa merkittäviä rakenteellisia muutoksia peltisten aerosolitölkkien markkinoilla

a) Markkinaosuudet

(54) Euroopan aerosolituottajien yhdistyksen (FEA) mukaan aerosolitölkkien - sekä peltisten että alumiinisten - kokonaismarkkinat yhteisössä olivat noin 3,3 miljardia yksikköä vuonna 1994. Tämä määrä on yhdenmukainen osapuolten ilmoittamien arvioiden kanssa (3,45 miljardia yksikköä Euroopan talousalueella).

Kahden tärkeimmän aerosolitölkkien tuottajan, Boxalin ja Cebalin, arvioiden mukaan alumiinitölkkien osuus on 1,2-1,3 miljardia yksikköä. Tämä arvio vastaa näiden kahden yrityksen, joiden yhteenlaskettu osuus on 1,1 miljardia yksikköä Euroopan talousalueella, antamia toteutunutta myyntiä koskevia tietoja.

Edellä esitettyjen tietojen perusteella peltisten aerosolitölkkien markkinat Euroopan talousalueella ovat suuruudeltaan 2,1-2,25 miljardia yksikköä.

(55) Korkeimman luvun perusteella CMB:n ja Crownin markkinaosuudet peltisten aerosolitölkkien myynnistä Euroopan talousalueella vuonna 1994 olivat [35-45 prosenttia] (7) ja [20-30 prosenttia] (8). Kyseisenä vuonna CMB ja Crown myivät [ . . . ] (9) miljoonaa yksikköä Euroopan talousalueella. Lisäksi Crown toimitti [ . . . ] (10) miljoonaa yksikköä [pitkäaikaisen] (11) toimitussopimuksen puitteissa. (Crown rakensi peltisten aerosolitölkkien "seinästä-seinään"-tuotantolaitoksen yksinomaan [ . . . ] (12) tuotantolaitosta varten). Siten osapuolten yhteenlasketun noin [ . . . ] (13) mijoonan yksikön suuruisen myynnin ansiosta uudella yrityskeskittymällä on [60-70 prosentin] (14) osuus Euroopan talousalueen peltisten aerosolitölkkien markkinoista.

(56) Tärkein kilpailija on Viag-ryhmän tytäryhtiö Schmalbach, jonka myynti on 400 miljoonan yksikön luokkaa, mikä vastaa 18 prosentin markkinaosuutta. Jäljelle jäävät (noin) 20 prosenttia markkinoista ovat jakautuneet pienten paikallisten kilpailijoiden kesken, joilla jokaisella on alle viiden prosentin markkinaosuus. Näihin kuuluu Staehle, kolmanneksi suurin valmistaja Euroopan talousalueella, jolla on noin 4-5 prosentin markkinaosuus. Kaikkien muiden kilpailijoiden markkinaosuudet ovat alle kolme prosenttia (mukaan lukien May Verpackung Saksassa, Linpac Yhdistyneessä kuningaskunnassa, Colep Portugalissa ja Grumetal Espanjassa).

(57) Kuten seuraavasta ilmenee, peltisten aerosolitölkkien markkinaosuuksien vertailu ennen keskittymistä ja sen jälkeen osoittaa, että sulautuneen yrityksen markkina-asemassa ja koko markkinarakenteessa tapahtuu huomattava muutos.

(58) Vaikka CMB on ennen keskittymistä ylivoimaisesti suurin yritys (ja on jo kaksi kertaa suurempi kuin sen seuraavaksi suurimmat kaksi kilpailijaa), markkinoilla on kaksi yritystä - Crown ja Schmalbach - jotka ovat keskenään suunnilleen yhtä suuret.

>TAULUKON PAIKKA>

(59) Keskittymisen jälkeen yhdistetty Crown/CMB on markkinaosuudeltaan yli kolme kertaa suurempi kuin sen lähin kilpailija, joka myös se on yli kolme kertaa suurempi kuin jäljelle jäävä kolmas kilpailija Euroopan talousalueen peltiaerosolitölkkien markkinoilla. Kuten taulukosta jäljempänä ilmenee, toimenpide ei pelkästään poista toista ainoastaan kahdesta markkina-asemaltaan merkittävästä yrityksestä. Sen lisäksi markkinoilta häviää ainoa yritys, joka asiakkaiden mielestä on toiminut merkittävänä kilpailullisena kannustimena markkinajohtajalle (ks. taulukko).

Keskittymisen jälkeiset markkinaosuudet ovat seuraavat:

>TAULUKON PAIKKA>

b) Ylimääräinen kapasiteetti

(60) Osapuolet arvioivat markkinoilla olevan runsaasti ylimääräistä kapasiteettia. (Niiden arvion mukaan tuotantokapasiteetin keskimääräinen käyttöaste markkinoilla on [60-70 prosenttia] (15).) Suurin osa tästä ylimääräisestä kapasiteetista kuuluu yrityskeskittymälle. Osapuolilla on yhdessä "realistinen kapasiteetti" (Crownin määritelmän mukaan "realistinen kapasiteetti" lasketaan käyttäen kolmea työvuoroa ja nykyistä tuotevalikoimaa ja tuotantolinjoja kerrottuna 75 prosentilla linjojen vaihtojen huomioon ottamiseksi), joka on riittävä kattamaan markkinoiden kokonaistarpeet.

Ainoalla kilpailijalla, jolla on yli viiden prosentin markkinaosuus (Schmalbach), on tähän verrattuna korkeintaan sellainen realistinen ylimääräinen kapasiteetti (laskettuna samoin kuin osapuolten osalta), jolla se voi palvella [alle viittä prosenttia markkinoista] (16).

c) Kahden markkinajohtajan taitotiedon, T & K:n ja teknologian keskittyminen

(61) Markkinaosuuden ja kapasiteetin huomattavan lisäyksen ja uuden yrityskokonaisuuden ylivoimaisen markkinaosuuden lisäksi toimenpide johtaa kahden markkinajohtajan taitotiedon, T & K:n ja teknologian keskittymiseen.

Toisin kuin elintarviketölkit, aerosolitölkit eivät ole massatuotannon tuotteita, ja ylivoimaisesti suurin osa toimittajista ja kilpailijoista on ilmoittanut taitotiedon vaikuttavan keskeisesti kilpailukykyyn näillä markkinoilla. Tämä pätee erityisesti tiettyihin valmistusprosessin osatekijöihin, kuten sisälakan koostumus (varmistaa, että tölkin sisus kestää täytteen) ja tehokkaiden toimitusjärjestelmien kehittäminen (täytteen kemiallisen koostumuksen suojaamiseksi). Tällä taitotiedolla on keskeinen merkitys vastattaessa asiakkaiden vaatimuksiin, mitä tulee sekä mahdollisiin uusiin, kemialliselta koostumukseltaan tietynlaisiin täytteisiin, joita asiakkaat haluavat tuoda markkinoille, että kilpailtaessa nykyisillä täytteillä.

Taitotieto ja teknologian kehittyneisyys olivat myös monien asiakkaiden, mukaan lukien suuret asiakkaat, mainitsemia syitä sille, miksi suurten asiakkaiden on mielestään tehtävä hankintansa suurilta kansainvälisiltä yrityksiltä, joilla on vahvat tekniset resurssit. Suurimmat asiakkaat pitävät CMB:tä korkealaatuisena, innovatiivisena toimittajana CCS:n pyrkiessä saavuttamaan saman laatutason. Näitä kahta yritystä pidetään markkinoiden innovatiivisena voimana. Asiakkaat totesivat myös, että markkinoilla on parhaillaan menossa nopea ja kallis teknologian ja taitotiedon kehittyminen ja että uusimman taitotiedon omaaminen ja ajanmukaistaminen ovat tärkein kilpailua lisäävä tekijä markkinoilla. Tämä on vahvistettu osapuolten 18 päivänä heinäkuuta 1995 komissiolle toimittamassa muistiossa. Samansuuntaisesti totesi eräs asiakas:

"Tekniikan perusteella CMB on kehittynein yritys alalla . . . Tämän vuoksi muiden kilpailijoiden on aina pakko seurata sitä ja kehittyä samalla tavalla kuin CMB. Crown oli aina ensimmäisenä toteuttamassa uutta kehitystä, joka johti terveeseen kilpailuun näiden kahden tasaveroisen kilpailijan välillä. Jos nämä kaksi yritystä sulautuvat, se johtaa huomattaviin hinnannousuihin, koska kilpailu (etenkin uutuuksien kehittämisen suhteen) lakkaa ja lopulta uudella yrityksellä on rajattomat mahdollisuudet nostaa hintoja. Tämän yrityksen mielestä Crownin ja CMB:n ohella ei ole olemassa toista taloudellisesti tarpeeksi vahvaa toimittajaa, joka on tarpeeksi vahva kehittämään uutta teknologiaa, mistä lopulta kärsii loppukäyttäjä/-kuluttaja."

d) Toinen kahdesta kilpailevasta aerosolitölkkivalmistajasta, joilla on tuotantolaitoksia kaikkialla Euroopassa, häviää markkinoilta

(62) Toimenpide poistaa markkinoilta toisen niistä kahdesta toimittajasta, joiden toiminta on maantieteellisesti kattava. Tämä tunnusmerkki on tärkeää niille asiakkaille, jotka valitsevat toimittajan toimitusajan, asiakaspalvelun, päivittäisten pienten toimitusten (verrattuna suuriin tukkutoimituksiin, jotka edellyttävät isoja ja kalliita varastoja) ja toimitusten luotettavuuden perusteella.

(63) Kuten jo todettiin, sekä pienten että suurten asiakkaiden mielestä asiakasta lähellä sijaitsevalla toimittajalla on kilpailuetu, vaikka toimituksista neuvotellaan Euroopan tasolla. Tämä on erityisen tärkeää pienille asiakkaille, jotka tarvitsevat pieniä toimitusmääriä. Suuret asiakkaat taas ovat hyvin riippuvaisia suurista toimittajista, mitä tulee tekniseen joustavuuteen, laatuvaatimuksiin, teknologisiin innovaatioihin ja taitotietoon (katso jäljempänä "Asiakkaiden vastatoimenpiteet"). Myös suuret asiakkaat suosivat lähellä olevia toimittajia, erityisesti teknisen avun saamisen, toimitusten luotettavuuden, painatuksen valvonnan ja lyhyempien toimitusaikojen vuoksi sekä koska teollisuudessa ollaan siirtymässä päiväkohtaisiin, pieniin toimitusmääriin.

Jo ennen toimenpidettä osapuolet ovat ainoat yritykset markkinoilla, jotka pystyvät tällaiseen joustavuuteen: Crownilla on tuotantolaitoksia Yhdistyneessä kuningaskunnassa, Espanjassa, Italiassa, Belgiassa ja Alankomaissa; CMB:llä Yhdistyneessä kuningaskunnassa, Espanjassa, Saksassa ja Ranskassa. Kuten edellä jo todettiin, tätä on verrattava teollisuudessa jäljelle jääviin kilpailijoihin: Schmalbachilla, ainoalla tuottajalla, jolla myös on useampia tuotantolaitoksia, on ainoastaan kaksi laitosta (toinen Saksassa ja toinen Alankomaissa), ja kellään muulla kilpailijalla ei ole enempää kuin yksi tuotantolaitos.

e) Tuotannon joustavuus

(64) Toimenpiteen myötä poistuu myös toinen kahdesta tuotannon joustavuuden suhteen johtavasta tuottajasta. Tässä suhteessa toimenpide ainoastaan kasvattaa asiakkaiden mukaan jo olemassa ollutta etumatkaa lähimpään kilpailijaan.

(65) Tuotannon joustavuuden suhteen uusi yrityskokonaisuus on ainoa, jolla on yhteensä yli [ . . . ] (17) peltisten aerosolitölkkien tuotantolinjaa ([ . . . ] (18) Crownilta ja [ . . . ] (19) Carnaud'lta) ja vähintään [ . . . ] (20) tuotantolinjaa jokaisella Euroopan suurimmalla alueella [ . . . ] (21).

Useiden tuotantolinjojensa ansiosta sekä Crown että CMB pystyvät varaamaan tuotantolinjoja tietyille suurille asiakkaille, joiden kanssa niillä on erityiset viikottaisiin toimituksiin sitovat toimitussopimukset. Komission selvitysten perusteella yrityskeskittymän suuri tuotantolinjamäärä lisää entisestään sen joustavuutta tässä suhteessa eikä kukaan kilpailijoista voi tarjota tällaista palvelua. Tämä kyky tarjota asiakkaan tarpeiden mukaan mitoitettuja palveluita on selvästi vaikea este muiden kilpailijoiden ylitettäväksi; se näyttää olleen yksi syy (innovatiivisuuden lisäksi), miksi [ . . . ] (22) valitsi CMB:n ja Crownin ainoiksi toimittajikseen päättäessään vaihtaa tietyt tuotteet alumiinisista peltisiin aerosolitölkkeihin. Eräs toinen erittäin suuri asiakas totesi, että CMB ja Crown voivat molemmat "toimittaa kaikkialle Eurooppaan lyhyellä toimitusajalla, hyötyä kurssivaihteluista, koska niillä on tuotantoa monissa Euroopan maissa, ja ne tarjoavat joustavuutta (päiväkohtaisia tarjouksia). . . Tähän palveluun ei tällä hetkellä kykene kukaan toinen peltitölkkivalmistaja Euroopassa".

2) Jäljelle jäävät kilpailijat eivät pysty estämään uutta yritystä käyttämästä markkinavaltaansa peltisten aerosolitölkkien markkinoilla

(66) Monet suuret asiakkaat olivat sitä mieltä, että pienemmät kilpailijat eivät ole eivätkä tule olemaan varteen otettava vaihtoehto täyttämään niiden tarpeita, koska suuret asiakkaat ostavat suuria määriä erikokoisia aerosolitölkkejä, joita valmistetaan suurissa tuotantoerissä. Tämä ei ole taloudellisesti mahdollista pienemmille kilpailijoille, joilla on rajoitettu määrä tuotantolinjoja yhdessä paikassa. Tämä pitää todella paikkansa, sillä joukko suurimpia asiakkaita neuvottelee jo ostoistaan Euroopan tasolla suurten toimittajien kanssa, joilla on tuotantolinjoja kaikkialla Euroopassa. Kaikki tärkeimmät asiakkaat ilmaisivat huolestuneisuutensa sen johdosta, että toimenpiteen jälkeen niillä ei ole vaihtoehtoja valitessaan "päätoimittajiaan". Yksi suurista asiakkaista valitti erityisesti, että sulautuminen johtaa monopolia muistuttavaan tilanteeseen, mikä on kilpailullisesti haitallinen asiakkaille yleensä, mukaan lukien sellaiset suuret yritykset kuin se itse.

(67) Ainoalla jäljellä olevalla suuremmalla monta tuotantolaitosta omaavalla kilpailijalla, Schmalbachilla (Viag), ei ole tarpeeksi ylimääräistä kapasiteettia eikä maantieteellistä joustavuutta, jotta se voisi kilpailla osapuolten kanssa koko markkina-alueella. Koska sen kaksi tuotantolaitosta sijaitsevat Pohjois-Euroopassa, se ei toimi lähes ollenkaan Espanjan eikä Italian markkinoilla, vaan sen myynti suuntautuu Benelux-maihin, Saksaan, Pohjoismaihin ja vähäisemmässä määrin Yhdistyneeseen kuningaskuntaan. Lisäksi ottaen huomioon sen melko paikallisesti sijaitsevat tuotantolaitokset, tuotantolinjojen määrä ja rajallisen vapaa kapasiteetti Schmalbachilla ei ole myöskään samaa teknistä joustavuutta.

Lopuksi, toisin kuin osapuolia Schmalbachia ei mainittu "teknisenä markkinajohtajana".

(68) Sen vuoksi Schmalbach ei pysty estämään uuden yhtiön mahdollista kilpailunvastaista toimintaa. Tätä vahvistavat useiden suurimpien aerosolitölkkiasiakkaiden lausunnot. Eräs asiakas totesi erityisesti, että "Schmalbach varsinkaan ei tarjoa tätä joustavuutta, koska sen kaikki laitokset sijaitsevat samalla alueella eikä se ole innovatiivinen yhtiö. Näistä kaikista syistä johtuen [meidän yrityksemme] mielestä se ei soveltuisi päätoimittajaksi nykyisissä oloissa. Voidaakseen tarjota uskottavan vaihtoehdon päätoimittajille sen on investoitava paljon rahaa, ja Viagin johdon viesti on, että Viag-ryhmän pääpaino ei ole pakkausteollisuudessa." Toinen suuri asiakas totesi, että "Schmalbach ei ole vaihtoehto päätoimittajaa haettaessa eivätkä sitä ole muutkaan kilpailijat, jotka ovat perheyhtiöitä, joilla on alle viiden prosentin osuus Euroopan markkinoista".

(69) Muista pienistä kilpailijoista voidaan todeta, että vaikka niillä yhteensä on huomattava määrä ylimääräistä kapasiteettia, se on hajallaan eri yrityksissä, eikä niitä sen vuoksi pidetä varteen otettavina vaihtoehtoina, mitä tulee kykyyn täyttää suurempien asiakkaiden vaatimukset. Nämä pienet yritykset ovat vielä Schmalbachia epäedullisemmassa asemassa laatuun liittyvien kilpailuedellytysten osalta. Nämä pienemmät kilpailijat eivät sen vuoksi voi rajoittaa yrityskeskittymän toimintaa merkittävässä määrin, mikä ilmenee seuraavasta suuren asiakkaan antamasta lausunnosta:

"Pienet kilpailijat ovat itse asiassa `eri planeetalta`, mitä tulee laatuun, joustavuuteen, riittämättömään kapasiteettiin, innovaatioon, painannan nopeuteen ja laatuun. Nämä pienet yhtiöt kilpailevat lähinnä muiden tölkkejä täyttävien yritysten tilauksista."

3) Asiakkaiden vastatoimenpiteet ovat riittämättömiä osapuolten mahdollisen kilpailun vastaisen käyttäytymisen ehkäisemiseksi

(70) Ilmoituksessaan osapuolet totesivat, että suurilla asiakkailla on valtaa, koska ne voivat helposti kääntyä muiden toimittajien puoleen tai tehdä pitkäaikaisia toimitussopimuksia taikka jopa integroitua vertikaalisesti.

(71) Suurimmat asiakkaat toteavat, että ne eivät mielestään voi siirtyä käyttämään pienempiä kilpailijoita. Kuten jo edellä esitettiin, nämä asiakkaat ovat suuresti riippuvaisia teknisestä innovaatiosta ja taitotiedosta, joiden suhteen osapuolilla on vahvin (ja itse asiassa ainoa uskottava) asema markkinoilla. Tähän liittyen osapuolet painottivat, että innovaatio usein kehittyy yhteistyössä asiakkaiden ja/tai toimittajien kanssa. Sen vuoksi, jos olennainen osa tarpeista siirrettäisiin pienemmille toimittajille, sillä on epäedullinen vaikutus tällaiseen yhteistyöhön.

Lisäksi näiden asiakkaiden on tehtävä useita hankintasopimuksia melko pienistä määristä monien pienten toimijoiden kanssa verrattuna niiden Crownin ja/tai CMB:n kanssa tekemiin suuria määriä koskeviin sopimuksiin. Sillä on epäedullinen vaikutus toimitusten luotettavuuteen, ja sitä on hankala ja epätaloudellista hoitaa.

Lopuksi suuret asiakkaat toteavat, että ainoastaan suuret kansainväliset toimittajat tarjoavat mahdollisuuden Euroopan laajuisiin neuvotteluihin ja vastaavat suurten asiakkaiden laatu- ja teknisiä vaatimuksia (katso edellä).

Sen vuoksi markkinoiden suurimmat asiakkaat ovat ilmoittaneet, että jos sulautuminen sallitaan, niillä ei mielestään ole muuta vaihtoehtoa kuin käyttää uutta ryhmää.

(72) Nämä samat kilpailuun liittyvät huolet koskevat myös pitkäaikaisia sopimuksia asiakkaiden kanssa ja/tai asiakaskohtaisia tuotantolaitoksia tai -linjoja. Eräs kilpailija totesi, että uuden yrityskokonaisuuden ylimääräisen kapasiteetin määrä yhdessä sen teknisen joustavuuden kanssa tarjoaisi sille selvän edun tällaisissa projekteissa. Todettiin myös, että yrityskeskittymän hallitseva asema taitotiedon, T & K:n ja teknologian suhteen yhdessä sen käytettävissä olevien investointimahdollisuuksien kanssa tekisi uudesta keskittymästä suuren asiakkaan kannalta toivotun yhteistyökumppanin missä tahansa tällaisessa projektissa. Tämä käy ilmi seuraavasta suuren aerosolitölkkiasiakkaan toteamuksesta:

"Pitkäaikaiset sopimukset pienten toimittajien kanssa eivät olisi järkeviä [yrityksemme mielestä]. [Yrityksemme] pyrkisi mieluummin allekirjoittamaan pitkäaikaisen sopimuksen uuden ryhmän kanssa hyötyäkseen innovaatiosta ja muista edellä mainituista eduista ja turvatakseen tölkkien hintakehityksen. Lisäksi pienet yritykset, kuten Colep Portugalissa [johon yrityksemme tutustui jokin aika sitten], eivät ole suuren ostajan [kuten yrityksemme] kannalta uskottava vaihtoehto."

(73) Mitä tulee lopuksi suurten asiakkaiden vertikaaliseen integroitumiseen, kukaan niistä ei ilmoittanut harkitsevansa tällaista integroitumista. Päinvastoin, kaikki asiakkaat, mukaan lukien sellaiset, jotka ilmoittivat harkinneensa tätä mahdollisuutta vakavasti, painottivat, että markkinoille pääsyyn liittyvät lukuisat esteet (katso jäljempänä kohta "mahdollinen markkinoille pääsy"), etenkin taitotietoa koskevat vaatimukset, tekisivät sen mahdottomaksi. Lisäksi jotkut asiakkaat huomauttivat, että aerosolitölkkien tuotantoon liittyvät useat vaihdot - liittyen tölkin kokoon, moniväripainatukseen ja sen varmistamiseen, että tölkin sisältö on yhteensopiva sisälakkauksen kanssa - edellyttävät taloudellisesti kannattamatonta tuotantolinjojen määrää, jotka sen lisäksi ovat alikäytettyjä (eräs asiakas totesi, että hänen yrityksensä tilausten valmistamiseen tarvitaan yli 700 vaihtoa).

(74) Kaikista edellä esitetyistä syistä johtuen edes suurimmat asiakkaat eivät voi rajoittaa uuden yrityskokonaisuuden toimintaa.

4) Yrityskeskittymän mahdollisen kilpailun vastaisen käyttäytymisen ehkäisemiseksi ei ole tarpeeksi potentiaalista kilpailua

a) Mahdollinen pääsy kolmiosaisten peltisten aerosolitölkkien markkinoille

(75) Osapuolten mielestä markkinoille pääsyä varten tarvittavien tuotantolaitteiden hankintakustannukset eivät ole erityisen korkeat, koska peltisiä aerosolitölkkejä valmistetaan samalla tekniikalla kuin kolmiosaisia elintarviketölkkejä.

Tietyissä tapauksissa kolmiosaisia elintarviketölkkejä valmistavan kokoonpanolinjan muuttaminen aerosolitölkkilinjaksi ei ole kallista tai erityisen hankalaa. Tämä edellyttäisi kuitenkin huomattavia uusia laitehankintoja ja erityislaitteita aerosolitölkkien kuperien kansien vuoksi (elintarviketölkkien kannet eivät ole kuperia). Lisäksi kaikkia elintarviketölkkilinjoja ei ole mahdollista muuttaa taloudellisesti; pikemminkin ainoastaan halkaisijaltaan pieniä tölkkejä valmistavat huipputehokkaat linjat kannattaisi muuttaa. Osapuolten ilmoituksen mukaan tehokkaan elintarviketölkkien tuotantolinjan muuttaminen (siirtämättä tuotantolinjaa) yhtä kokoa olevien aerosolitölkkien tuotantolinjaksi maksaisi yhdestä kahteen miljoonaan ecuun. Tätä lukua ei voida pitää hyödyllisenä arvioitaessa todellisia muutoskustannuksia, koska linja on todennäköisesti siirrettävä elintarviketölkkien tuotantoalueelta aerosolin tuotantoalueelle.

Osapuolet arvioivat, että uusien tuotantolaitteiden asentaminen kaksilinjaista tuotantolaitosta varten, mukaan lukien painantalaitteet, maksaa noin 10,7 miljoonaa ecua. Kilpailijoiden mielestä merkittävä markkinoille tulo edellyttää vähintään kolmea linjaa (verrattuna osapuolten [ . . . ] (23) tuotantolinjaan), ja maksaa noin 12,5 miljoonaa ecua (sisältäen tölkkien pohjien ja kuperien kansien valmistuksen mutta ei painantaa, joka on hyvin tekninen toimenpide ja kallis toteuttaa).

(76) Kukaan asiakkaista tai kilpailijoista ei vahvista tätä näkökantaa. Selkeä enemmistö katsoo, että uusi markkinoille tulo on epätodennäköistä lähitulevaisuudessa, paitsi olemassa olevan kilpailijan ostolla.

Lisäksi komission tutkimus osoittaa, että valmistuslaitteistojen asentamisessa taitotieto on tärkeä tekijä ja se katsotaan merkittäväksi esteeksi vertikaalista integroitumista harkitsevien asiakkaiden markkinoille pääsylle (katso edellä kohta "asiakkaiden vastatoimenpiteet"). Tätä taitotiedon vaatimusta sovelletaan myös elintarviketölkkien valmistajiin, jotka pyrkivät aerosolimarkkinoille, mutta se on kuitenkin vähäisempi este aerosolitölkkiasiakkaille, jotka harkitsevat makkinoille tulemista vertikaalisella integroitumisella.

(77) Osapuolet väittävät, että tekniseltä ja kaupalliselta kannalta katsottuna markkinoille voi päästä jo kahden tuotantolinjan voimin. Tämä väite on kuitenkin ristiriidassa suurten asiakkaiden ilmoituksen kanssa, että tarjonnan luotettavuus, tuotannon joustavuus, kehittynyt tekniikka, T & K ja taitotieto ovat tärkeitä osatekijöitä niiden päättäessä ostaa tietyltä toimittajalta. Nämä osatekijät muodostavat sen vuoksi tärkeän esteen sellaiselle merkittävälle markkinoille pääsylle, joka riittää vaikuttamaan markkinajohtajan käyttäytymiseen.

(78) Osapuolet väittävät myös markkinoiden kasvavan nopeasti (27 prosenttia vuosina 1985-1994), minkä pitäisi periaatteessa helpottaa markkinoille pääsyä. Osapuolet eivät kuitenkaan esitä minkäänlaisia peltitölkkejä koskevia todisteita vaan ainoastaan koko aerosolialaa koskevia yhdistettyjä arvioita. Ainoat komission käytettävissä olevat peltisiä aerosolitölkkejä koskevat yksityiskohtaiset luvut liittyvät kulutukseen Italiassa. Nämä luvut osoittavat markkinoiden kasvaneen Italiassa seitsemän prosenttia vuosina 1986-1994.

(79) Vaikka peltisten aerosolitölkkien markkinat Euroopassa eivät ole paikalleen pysähtyneitä, on epätodennäköistä, että jokin merkittävä uusi toimija pääsee markkinoille luomalla uutta kapasiteettia. Jo tällä hetkellä markkinoilla on paljon ylimääräistä kapasiteettia, ja markkinajohtaja itse hallitsee merkittävää osaa tästä vapaasta kapasiteetista. Itse asiassa, kuten aiemmin todettiin, uudella yrityskokonaisuudella on tarpeeksi kapasiteettia huolehtiakseen koko markkinoiden toimituksista. Osapuolet ilmaisivat kirjallisessa vastauksessaan komission tätä koskeviin huomautuksiin, että Crownin todellisessa kapasiteetissa ei otettu huomioon painantalaitoksen tasolla ilmeneviä pullonkauloja. Osapuolet totesivat kuitenkin ilmoituksessaan, että markkinoilla oli helposti saatavilla huomattavaa painantakapasiteettia ja että ne usein antoivat painannan tehtäväksi ulkopuolella. Tästä seuraa, että mahdollisella osapuolten oman painantakapasiteetin rajoittamisella ei ole vaikutusta tähän analyysiin.

Kysynnän yleinen joustavuus näyttää olevan suhteellisen alhainen (peltisille aerosolitölkeille ei ole hyvää korviketta ja lähimmän korvikkeen eli alumiinitölkkien aiemmat hintavaihtelut eivät ole johtaneet suuriin muutoksiin tuotteiden välisessä tasapainossa). Markkinajohtaja voi siten alentaa hintoja nopeasti ja jyrkästi työntämällä lisää tuotteita markkinoille. Tämä mahdollisuus "hintarajoittamiseen" estää kaikki suurimittaiset yritykset päästä markkinoille jopa sellaisilla markkinoilla, joilla markkinoille pääsyyn ei liity korkeita kustannuksia, koska uusi yrittäjä voidaan äkkiä pakottaa jättämään markkinat ja se epäröi yrittää uudelleen hintojen taas noustessa.

Tämän vuoksi suurin osa kilpailijoista on sitä mieltä, että jos uusi yrittäjä haluaisi kolmiosaisten peltisten aerosolitölkkien markkinoille, sen on niille päästäkseen ostettava jo olemassa oleva kilpailija.

b) Tuleva kilpailu alumiinitölkkien valmistajien taholta

(80) Kuten edellä todettiin, tärkeimpien asiakkaiden mukaan alumiinitölkkien hinnan on laskettava jyrkästi, jotta alumiinista tulisi kilpailukykyinen vaihtoehto peltiä käyttävälle asiakkaalle. Asiakkaiden ilmoittamien lukujen keskiarvon perusteella alumiinin hinnanlaskun on oltava noin 43 prosenttia; suurien asiakkaiden ilmoittamat luvut vaihtelivat 20 ja 25 prosentin välillä. Useimpien markkinaosapuolten (toimittajien, osapuolten kilpailijoiden ja asiakkaiden) mukaan on erittäin epätodennäköistä, että alumiinitölkkien hinnat laskevat enemmän kuin enintään 10 prosenttia keskipitkällä aikavälillä. Tämän vuoksi ei voida pitää todennäköisenä, että alumiinitölkkien valmistajat voivat lähitulevaisuudessa merkittävästi rajoittaa peltitölkkien valmistajien kilpailullista toimintaa.

(81) Osapuolet ovat ilmoittaneet komissiolle osoitetussa muistiossa, että eräs tärkeä alumiinimarkkinoiden toimija [ . . . ] (24) kehittää parhaillaan teknologiaa kaksiosaisten peltitölkkien valmistamiseksi (nykyteknologialla valmistetaan kolmiosaisia tölkkejä).

(82) Vielä on ratkaistava joukko teknisiä ongelmia (kuten paineenkestävyys ja tölkin yläosan ympärysmitan pienentäminen), ja on edelleen hiukan epävarmaa, voidaanko nämä ongelmat ratkaista tehokkaasti. Tällainen kehittäminen edellyttää joka tapauksessa hyvin kalliita investointeja ja vaatii aikaa. [ . . . ] (25) strategia lienee lähinnä yritys säilyttää nykyinen myynti asiakkaiden siirtyessä nopeasti käyttämään peltitölkkejä. Sen vuoksi on todennäköistä, että [ . . . ] (26) keskittyy nykyisen asiakaspohjansa säilyttämiseen lähitulevaisuudessa eikä esiinny hyökkäävänä kilpailijana peltiä käyttävien asiakkaiden suhteen.

Asiakkaat ovat lisäksi todenneet, että "vaikka uuteen teknologiaan perustuva tuotanto olisi teknisesti kannattavaa, jää arvioitavaksi, olisiko se taloudellisesti järkevää ottaen huomioon asiakkaiden vaatimusten mukaisesti suunnitellun tuotannon kustannukset. Tämä selviää aikaisintaan vuonna 1998".

5) Peltisiä aerosolitölkkejä koskeva päätelmä

(83) Edellä esitetyn analyysin perusteella näyttää siltä, että toimenpiteen jälkeen yrityskeskittymä voi käyttäytyä olennaisessa määrin kilpailijoistaan ja asiakkaistaan riippumattomalla tavalla peltisten aerosolitölkkien markkinoilla. Toimenpide johtaisi siten määräävän markkina-aseman syntymiseen peltisten aerosolitölkkien markkinoilla.

B. Elintarviketölkit

1) Yhden yrityksen määräävän markkina-aseman arviointi

a) Sulautumisen horisontaalinen vaikutus

(84) Osapuolet ovat antaneet tietoja markkinoiden laajuudesta ja markkinaosuuksista mukaan lukien asiakkaiden oma tuotanto. Asiakkaiden omalla tuotannolla ei kuitenkaan ole vaikutusta markkinoiden tarjontaan tai kysyntään. Asiakkaat, jotka valmistavat itse tuotteitaan, eivät tällä hetkellä myy niitä ulkopuolisille (lukuun ottamatta yhtä yritystä). Mitä tulee kysyntään, ensin käytetään aina oma tuotanto ja ainoastaan jäljelle jäävä kysyntä täydennetään markkinoilta. Elintarviketölkkien valmistajat kilpailevat sen vuoksi ainoastaan tästä jäljelle jäävästä kysynnästä. Markkinavolyymista on sen vuoksi jätettävä pois oma tuotanto (paitsi ulkopuolisille asiakkaille myytävät määrät). Tämän perusteella Euroopassa myydään vuosittain 26 miljardia yksikköä. Tästä määrästä CMB myy [35-45 prosenttia] (27) ja Crown [alle 5 prosenttia] (28). Seuraavaksi suurimmat kilpailijat ovat Pechiney [10-15 prosentin] (29) osuudellaan ja Schmalbach-Lubeca [5-10 prosentin] (30) osuudellaan. Muita kilpailijoita ovat Ferembal [noin 5 prosenttia] (31), Lawson Mardon ja Massilly [molemmat alle 3 prosenttia] (32).

(85) Kansallisilla markkinoilla CMB on markkinajohtaja useissa jäsenvaltioissa. Itse asiassa CMB on ainoa elintarviketölkkien tuottaja, jolla on tärkeä asema lähes kaikissa Euroopan talousalueeseen kuuluvissa valtioissa. CMB:n antamien sen toteutunutta myyntiä ja markkinoiden laajuutta koskevien tietojen perusteella CMB:n markkinaosuus Yhdistyneessä kuningaskunnassa on [55-65 prosenttia] (33). Tämä arvio on yhdenmukainen kilpailijoiden CMB:n Yhdistyneen kuningaskunnan markkinaosuutta koskevien arvioiden kanssa, joiden keskiarvo on 61 prosenttia. CMB:n toteutunut myynti Italian markkinoilla osoittaa, että yrityksellä on [50-60 prosentin] (34) osuus näistä markkinoista. CMB:llä on myös yli 40 prosentin markkinaosuus Ranskassa.

(86) Osapuolten markkinat menevät päällekkäin ainoastaan Ranskassa, Benelux-maissa, Saksassa, Espanjassa/Portugalissa ja Yhdistyneessä kuningaskunnassa / Irlannissa. Kaikilla näillä markkinoilla - lukuun ottamatta Benelux-maita - kasvu on pientä. Osapuolten arvion mukaan Crownilla on seuraavat markkinaosuudet: Yhdistyneessä kuningaskunnassa ja Espanjassa/Portugalissa noin [alle kaksi prosenttia] (35), Ranskassa [alle yksi prosentti] (36) ja Saksassa [alle yksi prosentti] (37).

Markkinaosuuksien pienen kasvun rinnalla mahdollinen kilpailu ei häviä. Vaikka Crown on toiminut Euroopan markkinoilla useita vuosia, se ei ole yrittänyt kasvattaa elintarviketölkkitoimintaansa merkittävän laajuiseksi. Crown on jopa vähentänyt kapasiteettiaan lopettamalla elintarviketölkkituotantonsa Ranskassa samoin kuin elintarviketölkkien tuotantolinjan Yhdistyneen kuningaskunnan aerosolitehtaalla. Tästä voidaan päätellä, että Crownin tunkeutuminen sellaisille maantieteellisille markkinoille, joilla se ei jo toimi, ei ole koskaan ollut todennäköistä, eikä sillä myöskään ole ollut potentiaalia kasvattaa myyntiään merkittävästi niillä markkinoilla, joilla se jo toimii. Tämän vuoksi keskittymisellä ei ole merkittävää horistontaalista vaikutusta Ranskassa, Saksassa, Espanjassa/Portugalissa eikä Yhdistyneessä kuningaskunnassa / Irlannissa.

(87) Benelux-maissa tulee esiintymään horisontaalista vaikutusta, koska Crownilla on [15-25] (38) prosentin merkittävä markkinaosuus. Kilpailutilanteen perusteella näyttää siltä, että keskittyminen ei aiheuta yhden yrityksen määräävää markkina-asemaa. Sulautumisen jälkeisellä uudella yrityskokonaisuuella tulee olemaan alle 40 prosentin markkinaosuus ja vastassaan voimakas kilpailu.

b) Sulautumisen vaikutus metallipakkauksiin käytettävän pellin vertikaalisiin markkinoihin.

(88) Lähes kaikki Euroopan peltitarjoajat ja osapuolten kilpailijat sekä myös monet osapuolten asiakkaat ovat ilmaisseet huolestuneisuutensa mahdollisesta voimasta, jonka sulautunut yritys keskittymisen ansiosta saa pellin ja mustapellin hankinnan suhteen (jäljempänä peltitehtaiden tuotteet).

(89) Uuden ryhmän suuret hankinnat Atlantin molemmin puolin yhdistävät CMB:n, Euroopan suurimman asiakkaan, ja Crownin, Yhdysvaltain suurimman asiakkaan, tarpeet. Molempien osapuolten hankintaosuudet markkinoiden volyymistä ovat seuraavat:

>TAULUKON PAIKKA>

Euroopan seuraavaksi suurin asiakas (Schmalbach) ostaa vähemmän kuin puolet CMB:n nykyisestä hankintamäärästä.

(90) Yksityiskohtaisen selvityksensä perusteella komissio teki sen päätelmän, että toimenpide johtaa todennäköisesti uuden yrityskokonaisuuden suurempaan neuvotteluvoimaan. Tämä päätelmä vastaa Crownin puheenjohtajan lausuntoa, että sulautumisella saavutetaan 100 miljoonan Yhdysvaltain dollarin luokkaa olevat kustannussäästöt, erityisesti peltiraaka-aineen hankinnoissa. Komissio ei kuitenkaan tullut siihen tulokseen, että keskittyminen johtaa hankintavoiman syntymiseen erilaisten peltituotteiden markkinoilla Euroopassa.

(91) Ennen toimenpidettä CMB on maksanut Euroopan alhaisimman hinnan pellistä. CMB ei kuitenkaan ole voinut nauttia merkittävistä kustannuseduista hankintojen suhteen verrattuna sen tärkeimpiin kilpailijoihin jokaisessa jäsenvaltiossa. Markkinahinnat ovat laskeneet Euroopassa noin 15 prosenttia vuodesta 1992, ja keskihinnat ja suurten asiakkaiden hinnat (mukaan lukien CMB), ovat laskeneet samanaikaisesti.

(92) Tämä johtuu siitä, että CMB ei pystynyt vakuuttavasti uhkaamaan lopettavansa suuren määrän yhdeltä toimittajalta tekemistään hankinnoista, koska se ei voinut olla varma pystyvänsä hankkimaan tarpeeksi ison osan tarpeistaan muilta luotettavilta toimittajilta kohtuuhintaan, jos se lopettaa ostamisen yhdeltä alkuperäisistä toimittajistaan. Johtuen tämänhetkisestä kapasiteetin käyttöasteesta Euroopan peltituotannossa (keskimäärin noin 75 prosenttia) ja elintarviketölkkien, virvoitusjuomatölkkien ja metallikorkkien tuotannon suuresta kausiluonteisuudesta (osuus yli 65 prosenttia pellin myynnistä) pakkausten valmistajien ei ole helppoa vaihtaa suuria tilausmääriä yhdeltä peltitoimittajalta toiselle.

(93) Kuten edellä on kuvattu, sulautuminen aiheuttaa tiettyjä muutoksia pellin tarjontatilanteessa Euroopassa; komission keräämät tiedot osoittavat, että monista syistä tilanne ei johda radikaaliin muutokseen ehdotetun sulautumisen jälkeen. Ensiksi, vaikka amerikkalaisten pellintuottajien hinnat ovat keskimäärin alhaisempia kuin Euroopan keskihinnat, komission tilaama taloudellinen selvitys osoittaa, että uudella ryhmällä ei ole taloudellista kannustinta laivata suuria määriä peltiä Atlantin toiselta puolen. (39)

(94) Toiseksi, Yhdysvaltain peltituotteiden tarjonta- ja kysyntätilanne on sellainen, että Yhdysvaltain peltitehtailla on vielä vähemmän varakapasiteettia kuin Euroopan tehtailla, ja ne kärsivät samoista rasitteista kuin Euroopan tehtaat "huippusesonkina".

Sitä vastoin komission selvitys osoitti, että pieniä määriä Yhdysvaltain peltituotteita voidaan tuoda houkuttelevaan hintaan, sillä Yhdysvalloissa tehtaat ovat kiinnostuneita pienistä tilauksista, jotka on helppo sovittaa niiden tuotanto-ohjelmiin kiireisimpien tuotantokausien ulkopuolella tai joskus myös niiden aikana. Tämä mahdollisuus on avoin myös uuden ryhmän kilpailijoille, ja tuotu määrä ei ole riittävän suuri tehdääkseen markkinoista epävakaat.

(95) Edellä esitetystä seuraa, että sulautumisella todennäköisesti saavutetaan etuja, jotka osapuolten oman arvion mukaan mahdollistanevat vähintään yhtä prosenttia uuden ryhmän yhdistetystä liikevaihdosta vastaavat säästöt raaka-ainekustannuksissa. Nykyisessä markkinatilanteessa, ottaen huomioon sekä Yhdysvaltain hinnat että kapasiteetin, osapuolet eivät voi käyttää Yhdysvaltain hintoja painostaakseen eurooppalaisia toimittajiaan. Siten sulautumisella ei ole merkittävää vertikaalista vaikutusta.

c) Keskittymisen monialakonsernivaikutus

(96) Molempien osapuolten valmistamassa tuotteiden kokonaisvalikoimassa ei ole merkittävää eroa. Lisäksi elintarviketölkkiasiakkaat ovat pääasiassa elintarvikkeita jalostavia yrityksiä, jotka eivät tarvitse muita osapuolten valmistavia tuotteita (kuten aerosolitölkkejä ja pullonsulkijoita). Siksi keskittymällä ei ole monialakonsernivaikutusta.

d) Yhden yrityksen määräävää markkina-asemaa koskeva päätelmä

(97) Edellä mainituista syistä keskittymällä ei ole elintarviketölkkien markkinoilla sellaista horistontaalista, vertikaalista tai monialakonsernivaikutusta, joka voi luoda tai vahvistaa määräävää markkina-asemaa jollakin maantieteellisellä markkina-alueella.

2) Oligopolistisen määräävän markkina-aseman arviointi

(98) Ainoa maantieteellinen markkina-alue, jossa keskittymä voi aiheuttaa oligopolistisen määräävän aseman, on Benelux-maat. Elintarvikemarkkinat ovat kypsässä vaiheessa ja niille on ominaista hidas kasvu. Innovaatioiden määrä on alhainen, tuote on massahyödyke eikä tuotteella käydä muuta kuin hintakilpailua. Keskittymän jälkeen Benelux-maissa on ainoastaan kaksi toimittajaa, Crown/CBM ja Schmalbach, joilla kummallakin on yli [ . . . ] (40) markkinaosuus ja molemmilla yhteensä noin 70 prosentin markkinaosuus. Tämä muuttaa kilpailutilannetta markkinoilla ja voi siten yllyttää hintojen yhdenmukaistamiseen suurempien voittojen saamiseksi. Jotkut asiakkaat ilmoittivat, että ennen keskittymää he voivat aina varmistaa kilpailukykyisen hinnan pyytämällä kolmannelta suurelta toimittajalta hintatarjousta.

(99) Hinnat elintarvikemarkkinoilla ovat niin selviä, että kilpailun vastainen samansuuntainen käyttäytyminen on mahdollista myös ilman hinnastoja, sillä keskittyneillä markkinoilla on mahdollista saada selville kilpailijoiden hinnoittelu niiden saamien sopimusten perusteella. Nämä sopimukset eivät ole erityisen monimutkaisia, koska ne käsittävät ainoastaan rajoitetun määrän tuotteita eivätkä muut tekijät kuin hinta ole merkittäviä perusteita asiakkaalle tavarantoimittajan valitsemisessa suurimpien joukosta.

(100) Lisäksi Crownin kapasiteetin käyttöaste sen Antwerpenin tehtaalla on [ . . . ] (41) ja CMB:n kapasiteetin käyttöasteen arvioidaan olevan [ . . . ] (42). Schmalbachin kapasiteetin käyttöaste sen Benelux-maissa sijaitsevilla tehtailla on alhaisempi kokonaiskapasiteetin käyttöasteen ollessa noin [ . . . ] (43). Näin alhaista kapasiteetin käyttöastetta osoittavissa luvuissa oletetaan kuitenkin kolmivuorotuotantoa, mikä ei ole yleistä tällä teollisuuden alalla. Lisäksi ylimääräisen kapasiteetin pitäminen ei ole kallista. Nykyisillä hinnoilla Crown kattaa kiinteät kustannukset Antwerpenin tehtaallaan [alle 40 prosentin] (44) kapasiteetin käyttöasteella. Tämä osoittaa, ettei hintojen ollessa alhaiset ole suurta syytä käyttää kapasiteettia kokonaan samansuuntaisesta käyttäytymisestä poikkeamiseksi.

(101) Ranskasta ja Saksasta on Benelux-maihin huomattavaa tuontia, jonka suuruus on yli 30 prosenttia kotimaan kulutuksesta. Vaikka CMB on markkinajohtaja Ranskassa (markkinaosuus [40-50 prosenttia] (45)) ja Schmalbach ja CMB ovat Saksan suurimmat tuottajat (yhdistetty markkinaosuus 70-80 prosenttia), yritykset kuten Ferembel, joka sijaitsee Benelux-maiden ulkopuolella mutta sellaisen matkan päässä rajoista, että kannattavat toimitukset alueelle ovat mahdollisia, voivat reagoida viipymättä ja tehokkaasti mahdolliisiin määräävien yritysten yrittämiin hinnankorotuksiin.

Tästä syystä voidaan sulkea pois mahdollisuus, että sulautuma johtaa oligopolistisen hallitsevan aseman syntymiseen elintarviketölkkimarkkinoilla Benelux-maissa.

C. Juomatölkkien kansikappaleet

(102) Koko yhteisön tasolla osapuolet arvioivat, että CMB:n osuus juomatölkkien kansikappaleiden markkinoista on noin [15-25 prosenttia] (46) ja Crownin [alle 5 prosenttia] (47). Nämä markkinaosuustiedot vastaavat yleisesti ottaen kolmansilta saatuja tietoja.

(103) Tätä tuotetta valmistavat Euroopassa vähintään kaksi muuta suurta tuottajaa: Nananco, joka kuuluu Pechiney-yhtymään, ja Schmalbachin tytäryhtiö Continental Can (Europe). Näiden kummankin kilpailijan markkinaosuudet ovat suurin piirtein yhtä suuret kuin osapuolten yhdistetty osuus.

(104) Suuri enemmistö juomatölkkien valmistajista, mukaan lukien CMB, tuottaa myös juomatölkkien kansikappaleita ja myy molempia osia yhtenä yksikkönä asiakkaille. Useimmat juomatölkkien valmistajat tuottavat itse tarvitsemansa kansikappaleet. Lisäksi ne myös ostavat osan ulkopuolisilta tuottajilta kuten Crownilta. Tässä suhteessa Crown on erityisasemassa, sillä se valmistaa ja myy ainoastaan juomatölkkien kansikappaleita Euroopassa, mutta ei tölkkejä. Crown toimii siten kolmantena toimittajapuolena ja tarjoaa eurooppalaisille juomatölkkien valmistajille mahdollisuuden hankkia kansikappaleita ulkopuolelta tuotantotarpeidensa täydentämiseksi. Crownin suurimpiin asiakkaisiin kuuluvat Nananco, CMB ja Continental Can (Europe).

(105) Se, että Crown myy juomatölkkien kansikappaleita, ei tunnu olevan vertikaalisen tason kilpailua koskeva ongelma, koska Crownin asiakkailla on vaikutusvaltaa näillä markkinoilla. Crownin asiakkaat ovat voimakkaita tölkkien valmistajia, jotka käyttävät ulkopuolista toimittajaa ainoastaan oman juomatölkkien tuotantonsa (sekä tölkkien että kansikappaleiden) hienosäätelyssä. Nämä yritykset voivat laajentaa kapasiteettiaan kansikappaleiden valmistukseen milloin tahansa tuntiessaan sen tarpeelliseksi. Siten on epätodennäköistä, että kauppa voi tuntuvasti rajoittaa markkinoita vertikaalisesti. Samoin markkinaosuuden lisäys (noin [alle 5 prosenttia] (48)) lisättynä CMB:n [15-25 prosentin] (49) markkinaosuuteen ETA-alueella ei sinänsä uhkaa synnyttää määräävää asemaa juomatölkkien kansikappaleiden markkinoilla.

D. Metalliset kruunukorkit

(106) Vuonna 1994 yhdistetyllä yrityksellä on osapuolten arvioiden mukaan ollut noin [35-45 prosentin] (50) markkinaosuus metallisten kruunukorkkien markkinoilla (Crownilla [35-45 prosenttia] (51), CMB:llä [alle 5 prosenttia] (52)). Koska CMB myi äskeittäin metallisten kruunukorkkien valmistusyksikkönsä Espanjassa ja jatkaa metallisten kruunukorkkien valmistusta ainoastaan Suomessa, nykyinen osapuolten tuotteiden päällekkäisyys on pienempi kuin vuonna 1994. Osapuolet ovat arvioineet muiden yritysten markkinaosuuksien olevan seuraavat: Tapon [10-20 prosenttia] (53), Pelliconi [10-20 prosenttia] (54) ja Brüninghaus [5-15 prosenttia] (55).

(107) Toimialalla vahvistetaan nämä arviot yleisesti ottaen (vaikka Crownin markkinaosuus on yleensä arvioitu jonkin verran korkeammaksi kuin osapuolten arvio). Lisäksi ollaan yhtä mieltä osapuolten kanssa siitä, että markkinoilla on ylimääräistä kapasiteettia, vaikka muut arviot kapasiteetin käyttöasteesta ovat taas korkeampia kuin osapuolten arvio (jotka arvioivat sen noin 50 prosentiksi). Lopuksi toimialalla vahvistetaan, että kysynnän rakenteellisen laskemisen odotetaan jatkuvan vaihtoehtoisten pakkaustapojen käytön vuoksi (tölkit ja kierrätettävät muovipullot), joissa ei käytetä korkkeja. Nämä tekijät aiheuttavat paineen laskea hintoja alaspäin, kun taas tinan hintojen nousu on nostanut kustannuksia.

(108) Sen lisäksi, että CMB:n markkinaosuus on pieni, Crown on itse menettänyt noin [5-15 prosenttia] (56) markkinaosuudestaan viimeisten viiden vuoden aikana, jona sen markkinaosuus on pienentynyt [45-55 prosentista] (57) viisi vuotta sitten nykyiseen [35-45 prosenttiin] (58). Kuvailtujen markkinoiden ominaispiirteiden ja yhdistetyn yrityksen aseman perusteella ei ole todennäköistä, että tämä toimenpide johtaa määräävän markkina-aseman syntymiseen metallisten kruunukorkkien markkinoilla.

E. Langalliset muoviset juomapullon sulkimet

(109) Osapuolet arvioivat, että muiden suurimpien samalla teollisuuden alalla toimivien kilpailijoiden markkinaosuudet ovat seuraavat: Crown [25-35 prosenttia] (59), CMB [5-10 prosenttia] (60), Novembal [10-20 prosenttia] (61), Berg [10-20 prosenttia] (62) ja MCG Closures [5-10 prosenttia] (63). Nämä luvut vastaavat suurin piirtein muita saatuja arvioita samoin kuin komission tutkimuksen tuloksia.

Ei ole todennäköistä, että CMB:n ostaminen, joka nostaa Crownin markkinaosuuden [25-35 prosentista] (64) [30-40 prosenttiin] (65), muuttaa yrityksen asemaa tuntuvasti verrattuna sen kolmeen seuraavaan kilpailijaan (Novembal, Berg ja MCG). Muovisten juomapullon sulkimien markkinat ovat suhteellisen uudet markkinat, joille on ominaista kasvu samoin kuin näiden kolmen yrityksen myynnille ja markkinaosuuksille (markkinavolyymi on kaksinkertaistunut viimeisten neljän vuoden aikana). Sitä vastoin Crownin kasvu näillä markkinoilla on ollut toimialan tason alapuolella, ja sen osuus myynnistä on pienentynyt [30-40 prosentista] (66) [25-30 prosenttiin] (67) saman neljän vuoden aikana.

(110) Vaikka useimmat muovisten pullonsulkimien lajit ovat nykyisin patentoituja ja osapuolilla on erityisesti kaksiosaisten sulkimien puolella joitakin tärkeimmistä patenteista, eivät patentit tunnu huomattavasti estävän markkinoille pääsyä. Lisenssejä on helposti saatavilla eivätkä lisenssimaksut tavallisesti ole kovin korkeita (yleensä 2-4 prosenttia myynnistä, Crownin perimät maksut mukaan luettuna).

Crownilla on patentteja toiminimillä Obrist ja PolyVent, ja se sekä valmistaa näillä patenteilla itse että antaa lisenssejä kilpailijoille (mukaan lukien CMB). CMB:llä on lisenssi Owens-Illinois (OI) -nimiseltä toiselta suurelta muovisulkimien patentinhaltijalta, vaikka se ei varmista sulkimia tällä lisenssin perusteella teknisistä syistä.

Monet uudet yrittäjät suljinmarkkinoilla ovat aloittaneet hankkimalla lisenssin yhteen saatavilla olevista tekniikoista alkaakseen välittömästi valmistaa sulkimia. Jotkut ovat jatkossa kehittäneet uusia patentoituja tuotteita. Ainakin neljä kilpailijaa (Berg, Betts, Bormioli ja OI) on tehnyt näin. Berg hankki alunperin lisenssin Crownin PolyVent-patenteille, Betts oli Obristin lisenssinsaaja, Bormioli hankki lisenssin VEM:n Plastivit-sulkimille ja OI oli (ja on yhä) Alcoan lisenssinsaaja. Jokainen näistä yrityksistä kehitti myöhemmin omat sulkimensa. Monet muut kilpailijat sekä myyvät omia sulkimiaan että antavat lisenssejä toisille yrityksille.

Lisäksi muovisulkimien valmistajat kohtaavat suhteellisen keskittyneen markkinarakenteen kysyntäpuolella ja asiakkaat ovat erittäin vaateliaita ja hintatietoisia. Nämä suuret ja voimakkaat juomia valmistavat asiakkaat (kuten Coca Cola, Pepsico, Perrier ja Pernod-Ricard) käyttävät yleensä useita toimittajia sisältävää ostostrategiaa voidakseen paremmin valvoa toimittajan valintaa ja mahdollisuuksiaan. Tällainen toiminta säilyttää kilpailijat vaihtoehtoisina toimittajina.

F. Alumiiniset pullonsulkimet

(111) Osapuolet arvioivat markkinavolyymin olevan vuonna 1994 26 miljardia yksikköä ja niiden yhdistetyn markkinaosuuden koko ETA:n alueella noin [30-40 prosenttia] (68) (Crown [25-35 prosenttia] (69)), CMB [alle 5 prosenttia] (70).

(112) Komission tutkimuksessa saadut tiedot osoittavat kuitenkin, että osapuolet yliarvioivat joidenkin kilpailijoidensa myyntimääriä. Tutkittuaan osapuolten nimeämien kilpailijoiden toimittamat todelliset myyntimäärät komissio päättelee, että markkinoiden kokonaissuuruus on noin 18 miljardia yksikköä. Tämä arvio on sama kuin kahden suurimman kilpailijan arvio (kolmanneksi suurimman mukaan kokonaismarkkinat ovat alle 14 miljardia yksikköä). Noin 18 miljardin yksikön koko vastaa markkinoilla toimivien eri osapuolten ilmoittamia todellisia myyntilukuja.

Osapuolten yhdistetty markkinaosuus 18 miljardin yksikön kokonaismarkkinoiden perusteella on [45-55 prosenttia] (71). Suurimpien kilpailijoiden markkinaosuudet ovat siten seuraavat: Alcoa [25-30 prosenttia] (72); Cebal, joka on osa Pechiney-yhtymää, [alle 10 prosenttia] (73) ja MCG Closures [alle 10 prosenttia] (74).

(113) Molempien osapuolten ja muiden alalla toimivien toimittamien tietojen perusteella alumiinisia pullonsulkimia valmistava teollisuus näyttää kärsivän vähenevästä kysynnästä samoin kuin huomattavasta ylikapasiteetista, joka johtuu siitä, että yritykset siirtyvät lasipulloista muovipulloihin ja siten muovikorkkeihin. Kierrätettävät muovipullot ovat vieneet huomattavasti markkinaosuutta lasipulloilta viimeisten kahden vuoden aikana, ja kertakäyttöisissä muovipulloissa, joita on ollut markkinoilla 1970-luvulta lähtien, käytettiin ensin alumiinisia sulkimia, mutta ne vaihdettiin Obrist-sulkimiin niiden tullessa saataville.

(114) Nämä viimeksi mainitut rakenteelliset ominaispiirteet yhdessä vahvan, myös muovikorkkien alalla toimivan kilpailijan (Alcoa) olemassaolon kanssa näyttävät olevan riittäviä ehkäisemään vaaran, että yhdistetty yrityskokonaisuus saa määräävän markkina-aseman.

VI. CROWN CORK & SEALIN ANTAMAT SITOUMUKSET

(115) Crown Cork & Seal on tarjoutunut muuttamaan alun perin annettua keskittymissuunnitelmaa antamalla seuraavat sitoumukset:

( . . . )

"Crown ilmoittaa täten olevansa valmis muuttamaan komisiolle 23 päivänä kesäkuuta 1995 ilmoitetun toimenpiteen vaikutusta seuraavien sitoumusten perusteella.

3. Täyttääkseen komission vaatimukset, joiden mukaan on helpotettava uskottavan riittävästi resursseja omaavan kilpailijan tuloa ETA:n aerosolimarkkinoille ja/tai lisättävä olemassa olevan kilpailijan kapasiteettia niin, että kilpailija voi kummassakin tapauksessa kilpailla tehokkaasti Crownin kanssa ETA:n aerosolimarkkinoilla, Crown sitoutuu osakkeiden vaihtotarjouksensa menestyksekkään lopettamisen jälkeen asettamaan aerosolitoimintansa toimivana yrityksenä peruuttamattomasti myyntiin [sisältää yhden tai useamman oikeushenkilön osakkuudet, joihin kuuluvat seuraavat tekijät: tehdasrakennukset lukuun ottamatta jäljempänä 5 kohdassa lueteltuja rakennuksia, varusteet, koneet ja laitteet, raaka-aineet, valmiit tuotteet, varastot ja keskeneräiset tuotteet, työntekijät, liikesopimukset ja kaikki oikeudet tavanomaisessa liiketoiminnassa asiakkaiden kanssa tehtyihin sopimuksiin sekä kaiken muun aerosolituotantoon, jakeluun ja myyntiin liittyvän käyttöomaisuuden, Crownin ja CarnaudMetalbox SA:n (`CMB`) omistamat oikeudet kaikkiin aerosolitölkkeihin liittyviin tavaramerkkeihin, pantetteihin, keksintöihin, liikesalaisuuksiin, teknologiaan, taitotietoon ja muotoiluun "aerosolitehtaista" komissiolle toimitettujen tietojen mukaisesti] seuraavilla paikkakunnilla ("myytävänä oleva paketti"):

- Crownin aerosoliliiketoiminta Southallissa ja Tredegarissa, Yhdistyneessä kuningaskunnassa

- Crownin aerosoliliiketoiminta Vogherassa, Italiassa

- CMB:n aerosoliliiketoiminta Reusissa, Espanjassa

- CMB:n aerosoliliiketoiminta Laonissa, Ranskassa

- CMB:n aerosoliliiketoiminta Schwedtissä, Saksassa

4. Nykyisestä Southallin liiketoiminnastaan Crown poistaa kruunukorkkiliiketoimintansa välittömästi osakkeiden vaihtotarjouksensa menestyksekkään loppuun saattamisen jälkeen ja ajan salliessa ennen myytävänä olevan paketin myymistä tämän paketin ostajalle (`ostaja`), jolloin jäljelle jää ainoastaan nykyinen aerosoliliiketoiminta. Tämä poisto toteutetaan niin, että se ei vaikuta nykyiseen aerosoliliiketoimintaan.

5. Nykyisen Vogherassa sijaitsevan liiketoimintansa kohdalla Crown ostajan niin halutessa aloittaa aerosoliliiketoimintansa toisessa tehtaassa toimivana liiketoimintana, joko erillisenä toimintona tai osana ostajan muita liiketoimintoja. Siirtäessään aerosoliliiketoimintansa toiseen tehtaaseen Crown huolehtii siitä, että tuotanto häiriintyy niin vähän kuin käytännössä on mahdollista, esimerkiksi siirtämällä yhden tuotantolinjan kerrallaan. [ . . . ] (75)

6. Crown suostuu myös antamaan ostajalle kaikki lisenssit, kaiken taitotiedon ja teknisen avun moniosaisten tölkkien tuotantoa varten ("Bi-Can"-tavaramerkkiin liittyvä "bag in the can" -tekniikka ja sylinterimalliset tölkit) siinä määrin kuin se on mahdollista huomioon ottaen Crownia sitovat olemassa olevat sylinterimallisia tölkkejä koskevat sopimusjärjestelyt. Crown voi laskuttaa ostajalta markkinoihin perustuvan maksun tällaisesta lisenssistä, taitotiedosta tai teknisestä avusta. Markkinoihin perustuvan hinnan on oltava se hinta, joka voidaan saada markkinoilta lisenssin, taitotiedon tai teknisen avun antamisen ajankohtana. Velvoite teknisen avun antamiseen kestää yhden vuoden myytävänä olevan paketin ostamisesta lukien, ja Crownin on annettava markkinoihin perustuvaa maksua vastaan teknistä apua vielä enintään vuoden kestävän ajanjakson aikana ostajan pyynnöstä, jos pyyntö on tehty vähintään kuukausi ennen ensimmäisen vuoden pituisen ajanjakson loppumista.

7. Crown sitoutuu siihen, että se ei [ . . ] (76) myytävänä olevan paketin myynnin jälkeen kilpaile ostajan kanssa aerosolitölkkien myynnissä asiakkaille tietyillä paikoilla, joille myytävänä olevaan pakettiin kuuluvat yritykset toimittavat tavaraa, paitsi jos asiakkaat näillä tietyillä paikoilla jo ostavat aerosolitölkkejä jäljelle jääneiltä CMB:n tai Crownin tehtailta ja komission suostumuksella tapauksissa, joissa mahdollinen asiakas kieltäytyy hyvässä uskossa tekemästä kauppoja myytävänä olevan paketin ostajan kanssa.

8. Crown tunnustaa komission kahtalaiset tavoitteet säilyttää myytävänä olevaan pakettiin kuuluvien yritysten kannattavuus, myyntikelpoisuus ja kilpailukyky sekä antaa tässä tarkoituksessa riittävästi liikkeenjohdollisia palveluja. Näiden tavoitteiden toteuttamiseksi Crown sitoutuu seuraavaan:

a) Crown varmistaa, että myytävänä olevaan pakettiin kuuluvat yritykset pysyvät oikeudellisesti erillisinä ja erikseen myytävinä yrityksinä sekä että tuotantokapasiteetti ja myyntitoiminnot säilytetään hyvän liiketavan mukaisesti nykyisellä tasollaan ja että kaikki yritysten säilytämisen kannalta tarpeelliset sopimukset tehdään tai sopimuksia jatketaan niiden ehtoja noudattaen aikaisemman käytännön ja tavanomaisen liiketavan mukaisesti. Tähän sisältyvät erityisesti kaikki edellä 3 kohdassa määriteltyihin aerosoliliiketoiminnan puoliin liittyvät sopimukset ja järjestelyt.

b) Säilyttääkseen myytävänä olevaan pakettiin kuuluvien yritysten kannattavuuden, myyntikelpoisuuden ja kilpailukyvyn Crown jatkaa kaikkia myytävänä olevaan pakettiin liittyviä hallinnollisia ja liikkeenjohdollisia toimintoja, jotka on hoidettu Crownin ja/tai CMB:n pääkonttoreiden asianmukaisilla tasoilla, siihen asti, kunnes kauppa on saatettu loppuun tai kunnes edunvalvoja ilmoittaa Crownille, että nämä toiminnot eivät ole enää tarpeen. On yhdentekevää, kumpi näistä tapahtuu ensin.

c) Niin pian kuin on käytännössä mahdollista sen jälkeen, kun komissio on ilmoittanut Crownille asetuksen (ETY) N:o 4064/89 nojalla tehdystä myönteisestä päätöksestä, ja joka tapauksessa viimeistään kymmenen päivää sen jälkeen, kun Crown saa CMB:n valvontaansa, Crown nimittää edunvalvojan (`edunvalvoja`), esimerkiksi investointipankin, jonka komissio hyväksyy (hyväksynnästä ei voi kieltäytyä ilman pätevää syytä). Jos Crown toteaa milloin tahansa edunvalvojan nimittämisen jälkeen, että edunvalvoja ei hoida velvollisuuksiaan asianmukaisesti, a) Crown lopettaa edunvalvontasopimuksen ja b) Crown korvaa edunvalvojan toisella; sekä

d) Crown perustaa jäljempänä 9 kohdan a alakohdassa määritellyn edunvalvojan valitseman liikkeenjohdon ja edistää sen toimintaa.

9. Edunvalvojan tehtävät:

a) Yhteistyössä Crownin ja CMB:n asianomaisten henkilöiden kanssa edunvalvoja määrittelee parhaan johtorakenteen myytävänä olevan paketin ja tähän pakettiin kuuluvien kaikkien oikeushenkilöiden kannattavuuden, myyntikelpoisuuden ja kilpailukyvyn varmistamiseksi [ . . . ] (77). Edunvalvoja varmistaa erityisesti, että myytävän yrityksen mahdollinen rakenneuudistus toteutetaan niin, että yrityksen kannattavuus, myyntikelpoisuus ja kilpailukyky varmistetaan.

b) Edunvalvoja valvoo myytävänä olevan paketin toimintaa ja liikkeenjohtoa varmistaakseen sen jatkuvan kannattavuuden, myyntikelpoisuuden ja kilpailukyvyn. Edunvalvoja voi käyttää Crownin ja CMB:n aerosoliliiketoiminnan henkilökuntaa ja tiloja samoin kuin asiakirjoja, kirjanpitoa ja arkistoja, myös niitä, jotka eivät kuulu myytävänä olevaan pakettiin. Edunvalvoja voi lisäksi käyttää muuta henkilökuntaa, tiloja, kirjanpitoa ja arkistoja, jotka voivat vaikuttaa aerosolitoimintojen hoitamiseen (erityisesti keskeinen ostotoiminta ja käynnissä oleva aerosoliliiketoimintaan liittyvä tutkimus- ja kehitystyö).

c) Edunvalvoja toimii Crownin investointipankkina ja käy hyvässä uskossa neuvotteluja kiinnostuneiden kolmansien kanssa myytävänä olevan paketin myymiseksi kokonaisuutena viimeistään [ . . . ] (78) tai [ . . . ] (79) sen jälkeen, kun Crown saa CMB:n valvontaansa (`tavoitepäivä`). Jos edunvalvoja jossain vaiheessa ennen tavoitepäivää toteaa yhdessä komission kanssa, että myytävänä olevalle paketille ei ole kokonaisena mahdollista löytää hyväksyttävää ostajaa, edunvalvoja, Crown ja komissio neuvottelevat vaihtoehdoista yhtenäisen paketin myynnille.

d) Edunvalvoja saa palkkionsa Crownilta. Tähän palkkioon sisältyy kannustimia, jotta edunvalvoja tekisi parhaansa myytävänä olevan paketin nopean myynnin järjestämiseksi mahdollisimman korkealla hinnalla.

e) Edunvalvoja laatii kirjallisen selonteon ennen sitovan sopimuksen allekirjoitusta ja kaikissa tapauksissa joka kuukausi kolmansien kanssa myytävänä olevan paketin ostosta käymiensä neuvottelujen kehityksestä. Nämä kertomukset esitetään komissiolle yhdessä niihin liittyvän todistusaineiston kanssa, ja Crownille toimitaan jäljennös.

f) Edunvalvoja toimittaa joka toinen kuukausi kirjallisen selonteon komissiolle myytävänä olevan paketin toiminnan ja liikkeenjohdon valvonnasta ja Crownille jäljennöksen selonteosta.

g) Edunvalvoja antaa komissiolle pyydettäessä kirjallisen tai suullisen selonteon e ja f alakohdassa mainituista seikoista. Crown saa jäljennöksen tällaisista kirjallisista selonteoista ja sille ilmoitetaan suullisten selontekojen sisältö.

h) Edunvalvoja lopettaa myytävänä olevaan pakettiin liittyvien velvoitteidensa suorittamisen edunvalvojana, kun myytävänä olevan paketin myynti on saatettu loppuun. Tämän päivän jälkeen ostaja voi käyttää edunvalvojan palveluksia omalla kustannuksellaan.

10. Crown sitoutuu tukemaan edunvalvojaa tämän pyynnöstä kaikin kohtuullisin keinoin, jotta edunvalvoja voi myydä myytävänä olevan paketin tavoitepäivään mennessä. Crownin katsotaan noudattaneen myyntisitoumustaan, jos se tähän päivään mennessä on tehnyt sitovan ilmoituksen aikeesta myydä myytävnä oleva paketti tai sitovan sopimuksen sen myynnistä komission hyväksymälle ostajalle sillä edellytyksellä, että kauppa saatetaan päätösekseen komission hyväksymässä kohtuullisessa ajassa.

11. Komissio voi Crownin pätevistä syistä tekemästä pyynnöstä jatkaa Crownille myyntiä varten myönnettyä [ . . . ] (80) tavoitepäivää. Siinä tapauksessa Crown antaa edunvalvojalle peruuttamattoman valtuutuksen paketin myymiseksi parhailla mahdollisilla ehdoilla [ . . . ] (81).

12. Selonteoissa, jotka mainitaan 9 kohdan e ja g alakohdassa, edunvalvojan on ilmoitettava, täyttääkö ostaja, jonka kanssa on tarkoitus allekirjoittaa ilmoitus myyntiaikeesta, 3 kohdassa määrätyt vaatimukset ja pitääkö neuvoteluja sen mielestä jatkaa tämän ostajan kanssa. Jos komissio ei virallisesti ilmoita vastustavansa edunvalvojan myönteistä arviota ostajasta kymmenen työpäivän kuluessa edunvalvojan ilmoituksen saamisesta, neuvottelut voivat jatkua tämän hyväksyttävänä ostajana pidettävän henkilön kanssa. Komissio voi vastustaa edunvalvojan arviota ehdotetusta ostajasta, jos ehdotettu ostaja ei ole uskottava kilpailija eikä todennäköisesti kilpailisi tehokkaasti Crownin kanssa.

13. Jos on saatu tarjouksia ostajilta, joita voidaan pitää hyväksyttävinä edellisessä kohdassa kuvatun menettelyn perusteella, Crown voi tavoitepäivään asti vapaasti hyväksyä minkä tahansa tarjouksen tai valita parhaana pitämänsä tarjouksen, jos tarjouksia on useita."

(116) Komissio on vakuuttunut siitä, että Crownin tarjous myydä viidestä peltisiä aerosolitölkkejä valmistavasta tehtaasta muodostuva maantieteellisesti laajalle levinnyt yritys kaikkine omaisuuksineen (mukaan lukien yritys Tredegarissa, Yhdistyneessä kuningaskunnassa), työntekijöineen ja oikeuksineen estää Crownia saamasta määräävää markkina-asemaa peltisten aerosolitölkkien markkinoilla ETA:ssa.

(117) Keskittymisen jälkeen ja sen jälkeen, kun myytävänä oleva paketti on myyty, Crown/CMB:llä on viidessä jäsenvaltiossa viisi peltisiä aerosolitölkkejä valmistavaa tehdasta, joissa on yhteensä [ . . . ] (82) tuotantolinjaa (lisäksi yksi tuotantolinja elintarviketölkkitehtaassa Kreikassa) sekä [35-45 prosentin] (83) markkinaosuus verrattuna CMB:n nykyiseen viidellä tehtaalla ja 36 tuotantolinjalla saavutettuun [35-45 prosentin] (84) markkinaosuuteen. Markkinaosuuden lisäys on Crownin Mildrejchtin tehtaan ansiota, jonka koko tuotanto menee yhdelle asiakkaalle pitkäaikaisen toimitussopimuksen perusteella.

Myytävänä oleva paketti sisältää itsenäisiä, toimivia yrityksiä, joiden markkinosuus on yhteensä 22 prosenttia. Ominaista myytävänä olevalle paketille on maantieteellinen ja tekninen joustavuus, sillä se muodostuu viidestä aerosolitölkkien tuotantoyksiköstä viidessä eri jäsenvaltiossa ja [ . . . ] (85) tuotantolinjasta. Lisäksi myytävänä olevaan pakettiin kuuluvat painotyö-, päällystys- ja leikkauskoneet.

Edellä kuvailtu tehtaiden myynti johtaa siihen, että uudella yhtymällä on yhtä monta tuotantolinjaa kuin CMB:llä aikaisemmin ja sen markkinosuus on suhteellisen lähellä CMB:n entistä markkinaosuutta lisäyksen liittyessä yhteen pitkäaikaiseen toimitussopimukseen. Sen vuoksi komissio on päätellyt, että Crownin esittämät sitoumukset riittävät estämään määräävän markkina-aseman syntymisen tai vahvistumisen aerosolitölkkien markkinoilla ETA-alueella.

(118) Jos myytävänä olevia yrityksiä ei ole myyty Crownin sitoumuksessa asetetun määräajan loppuun mennessä tai komission mahdollisesti Crownin pyynnöstä myöntämän [ . . . ] (86) jälkeen, komissio varaa itselleen sulautumisasetuksen 8 artiklan 4 kohdan nojalla sille kuuluvat oikeudet.

Jos Crown rikkoo jotain sitoumuksissaan antamaansa vevoitetta ennen myynnin loppuunsaattamista, komissio varaa 8 artiklan 5 kohdan mukaisen oikeuden kumota päätöksensä.

Nämä toimenpiteet eivät vaikuta komission oikeuteen määrätä sakkoja 14 artiklan 2 kohdan nojalla,

ON TEHNYT TÄMÄN PÄÄTÖKSEN:

1 artikla

Edellyttäen, että Crown Cork & Seal noudattaa täysin kaikkia sen komissiolle antamaan sitoumukseen sisältyviä ehtoja ja velvoitteita, jotka esitetään johdanto-osan 115 kappaleessa, Crown Cork & Sealin 23 päivänä kesäkuuta 1995 ilmoittama CarnaudMetalboxin ostoon liittyvä yrityskeskittymä julistetaan yhteismarkkinoille ja Euroopan talousalueesta tehdyn sopimuksen toimintaan soveltuvaksi.

2 artikla

Tämä päätös on osoitettu yritykselle

Crown Cork & Seal

9300 Ashton Road

Philadelphia, PA 19136

USA

Tehty Brysselissä 14 päivänä marraskuuta 1995.

Komission puolesta

Karel VAN MIERT

Komission jäsen

(1) EYVL N:o L 395, 30.12.1989, s. 1. Oikaisu: EYVL N:o L 257, 21.9.1990, s. 13

(2) EYVL N:o C 86, 23.3.1996, s. 3

(3) Luku poistettu: luottamuksellista tietoa.

(4) Luku poistettu: luottamuksellista tietoa.

(5) Luku poistettu: luottamuksellista tietoa.

(6) Luku poistettu: luottamuksellista tietoa.

(7) Tarkkaa lukua ei ole annettu: liikesalaisuus.

(8) Tarkkaa lukua ei ole annettu: liikesalaisuus.

(9) Määrät poistettu: luottamuksellista tietoa.

(10) Nimi ja määrä poistettu: luottamuksellista tietoa.

(11) Tarkkaa kestoa ei ole annettu: liikesalaisuus.

(12) Poistettu: luottamuksellista tietoa.

(13) Määrä poistettu: liikesalaisuus.

(14) Tarkkaa lukua ei ole annettu: liikesalaisuus.

(15) Tarkkaa lukua ei ole annettu: liikesalaisuus.

(16) Tarkkaa lukua ei ole annettu: Schmalbachin luottamuksellista tietoa.

(17) Lukumäärä poistettu: luottamuksellista tietoa.

(18) Lukumäärä poistettu: luottamuksellista tietoa.

(19) Lukumäärä poistettu: luottamuksellista tietoa.

(20) Lukumäärä poistettu: luottamuksellista tietoa.

(21) Poistettu: luottamuksellista tietoa.

(22) Nimi poistettu: luottamuksellista tietoa.

(23) Lukumäärä poistettu: luottamuksellista tietoa.

(24) Nimi poistettu: luottamuksellista tietoa.

(25) Nimi poistettu: luottamuksellista tietoa.

(26) Nimi poistettu: luottamuksellista tietoa.

(27) Tarkkaa lukua ei ole annettu: liikesalaisuus.

(28) Tarkkaa lukua ei ole annettu: liikesalaisuus.

(29) Tarkkaa lukua ei ole annettu: Pechineyn luottamuksellista tietoa.

(30) Tarkkaa lukua ei ole annettu: Schmalbachin luottamuksellista tietoa.

(31) Tarkkaa lukua ei ole annettu: Ferembalin luottamuksellista tietoa.

(32) Tarkkaa lukua ei ole annettu: Lawson Mardon'n ja Massillyn luottamuksellista tietoa.

(33) Tarkkaa lukua ei ole annettu: liikesalaisuus.

(34) Tarkkaa lukua ei ole annettu: liikesalaisuus.

(35) Tarkkaa lukua ei ole annettu: liikesalaisuus.

(36) Tarkkaa lukua ei ole annettu: liikesalaisuus.

(37) Tarkkaa lukua ei ole annettu: liikesalaisuus.

(38) Tarkkaa lukua ei ole annettu: liikesalaisuus.

(39) Johtuen sekä hintojen laskemisesta Euroopassa että kurssivaihteluista ero Yhdysvaltain ja Euroopan keskimääräisten markkinahintojen välillä on laskenut merkittävästi viime vuosina. Vuonna 1992 Yhdysvaltain keksimääräiset hinnat olivat noin 13 prosenttia Euroopan (EU:n) hintoja alhaisemmat. Vuonna 1994 ne olivat alle 1 prosenttia alhaisemmat. Vertailtaessa suurimmilta asiakkailta saatuja hintatietoja molemmilla alueilla (mukaan lukien Crown Yhdysvalloissa ja CMB Eurooppassa) hintaero on hieman suurempi (hinnat [alle 5 prosenttia] halvemmat Yhdysvalloissa). Koska tuontikustannukset Yhdysvalloista Euroopan unioniin vastaavat noin 15:tä prosenttia Yhdysvaltain suurasiakkaiden keskimääräisistä hinnoista, Yhdysvaltain pellintuottajien on leikattava voittojaan noin 11 prosenttia (verrattuna suurasiakkaiden hintoihin) voidakseen tuoda Euroopan unioniin hintaan, joka vastaa suurten ostajien keskimääräisesti maksamia hintoja Euroopassa. Toisin sanoen suurten peltimäärien tuonti Yhdysvalloista joht